title: Kinkaju

text: Kinkajut painavat täysikasvuisina 2–4,6 kiloa. Niillä on paksu hunajanruskea turkki, josta tosin eri alueilla voi olla eri värimuotoja. Karva on lyhyttä. Ruumis on pitkähkö ja jalat ovat lyhyet. Pyöreässä päässä ovat suuret silmät, pyöreät korvat ja pieni kuono. Sukupuolet ovat lähes samannäköiset. Ruumiin pituus on 42–57 cm ja hännän pituus 40–56 cm. Kinkajusta tunnetaan seitsemän alalajia.


title: Kinkaju

text: Laji sijoitettiin aiemmin kädellisiin ja luokiteltiin nimellä "Lemur flavus" ominaisuuksiensa pohjalta. Se elää puissa ja sillä on paljon kädellisille ominaisia piirteitä, kuten pitkä häntä, kynnelliset sormet ja täysin kääntyvät takajalat. Kinkajut ovat hyviä kiipeilijöitä, jotka hyödyntävät raajojensa liikkuvuutta hankkiessaan ruokaa oksistosta. Lajin keho joustaa 180° lantion ja pään välillä, mikä erottaa sen lähimmistä sukulaisistaan, koateista ja pesukarhuista.


title: Kinkaju

text: Kinkajun levinneisyysalue yltää pohjoisessa Meksikossa eteläisen Tamaulipasin neotrooppisista metsistä aina eteläisen Brasilian ja Bolivian sademetsiin saakka.


title: Kinkaju

text: Kinkaju elää erilaisissa metsissä, kuten kuivissa trooppisissa metsissä, hakatuissa metsissä, Amazonasin sademetsissä, Atlantin rannikkometsissä, trooppisissa ikivihreissä metsissä ja Surinamen savannialueen metsissä. Elinympäristövaatimuksia ei ole täysin tutkittu.


title: Kinkaju

text: Laji syö useita kasvi- ja hedelmälajeja. Tärkein yksittäinen ravinnonlähde on viikuna, joka voi kattaa jopa puolet ruokavaliosta. Kinkajulla on pitkä kieli, minkä perusteella lajin arvellaan syövän myös pieniä hyönteisiä, kasvien mettä ja kukkia. Muurahaiset muodostavat kausittain tärkeän ravinnonlähteen.


title: Kinkaju

text: Kiima-aika kestää noin 17 päivää, josta 2 päivää on paritteluaikaa. Tyypillisesti naaraat pariutuvat kahden tai useamman koiraan kanssa. Lisääntymiskausi vaihtelee alueittain. Naaras synnyttää 1–2 pentua, jotka painavat keskimäärin 175 grammaa. Pennuista pitää huolen pääasiassa naaras. Kantoaika on 98–120 päivää, keskimäärin 109 päivää. Imetysaika on kahdeksan viikkoa ja pentu vieroitetaan noin 4 kuukauden ikäisenä. Naaras saavuttaa sukukypsyyden 820 päivän, koiras 550 päivän ikäisenä. Kinkaju voi elää tarhaoloissa jopa 23-vuotiaaksi.


title: Jarno Rosberg

text: Jarno Rosberg (s. 28. huhtikuuta 1981) on suomalainen raskaansarjan ammattinyrkkeilijä. Rosbergin ammattilaistallina toimii P3 boxing. Hän on 195 cm pitkä ja painaa 105 kiloa. Valmentajana toimii tamperelainen Ilkka Aalto.


title: Jarno Rosberg

text: Rosberg harrasti nuorena poikana painia, kunnes aloitti 11-vuotiaana nyrkkeilyn. Teini-iässä ja myöhemminkin hän käytti huumeita ja teki omaisuus- ja väkivaltarikoksia.


title: Jarno Rosberg

text: Rosberg otteli amatööriurallaan 150 kertaa. Hän voitti raskaansarjan Suomen-mestaruuden vuosina 2001 ja 2005, Tammer-turnauksen vuonna 2005 ja Pokal Cupin Saksassa vuonna 2004. Hän saavutti SM-hopeaa vuosina 1999, 2004, 2006 ja 2007 sekä useita mitalisijoituksia kansainvälisistä turnauksista.


title: Jarno Rosberg

text: 2000-luvun vaihteessa Rosberg ajautui voimakkaaseen alkoholi- ja huumekierteeseen. Lisäksi hän velkaantui pahasti muun muassa pahoinpitelyistä aiheutuneiden laskujen takia. Sittemmin Rosberg raitistui ja sai tukijakseen tamperelaisen musiikkialan managerin Sami Borgenströmin, joka maksoi pois hänen laskunsa.


title: Jarno Rosberg

text: Hävittyään diskauksella vuoden 2007 SM-loppuottelussa Samu Lämsälle Rosberg ryhtyi ammattilaiseksi ja solmi sopimuksen Pekka Mäen P3 Boxing-tallin kanssa. Ammattilaisuransa alussa hän kohtasi lähinnä heikkotasoisia kehien kiertolaisia. Hän voitti kahdeksasta ensimmäisestä ottelustaan neljä tyrmäyksellä. Vasenkätisen Rosbergin tunnusmerkiksi muodostui voimakas vasemman käden koukku kylkeen.


title: Jarno Rosberg

text: 27. marraskuuta 2009 Rosberg voitti Juho Haapojan raskaansarjan SM-ottelussa tuomariäänin mutta jäi ottelun jälkeisessä doping-testissä kiinni anabolisista steroideista. Hän joutui rikkomuksen takia vuoden kilpailukieltoon ja raskaan sarjan mestarin tittelin sai Haapoja.


title: Jarno Rosberg

text: Jarno Rosberg hävisi tyrmäyksellä 4. erässä 19. lokakuuta 2013 Ranskassa Johann Duhaupas'ille tämän kotikaupungissa Abbevillessä Rnskassa. Rosberg ja Duhaupas ottelivat raskaan sarjan Euroopan unionin mestaruudesta.


title: Jarno Rosberg

text: Vuoden 2014 aikana Rosberg otti kolme tyrmäysvoittoa kaikissa kotimaassa käydyissä otteluissaan.


title: Paratiisikaija

text: Paratiisikaija ("Psephotellus pulcherrimus") oli Australiassa elänyt paratiisikaijoihin kuulunut kaijalaji. Sen viimeinen elossaoleva yksilö nähtiin vuonna 1927 ja lajin on sittemmin tulkittu kuolleen sukupuuttoon.


title: Paratiisikaija

text: Paratiisikaijat olivat värikkäitä, pitkäpyrstöisiä lintuja, jotka olivat pituudeltaan 27–30 cm. Niiden esiintymisaluetta olivat Etelä- ja Keski-Queenslandin ja pohjoisen Uuden Etelä-Walesin savannimetsät ja puustoiset ruohomaat. Paratiisikaijojen ravintoa olivat ruohonsiemenet. Lajin pariutumisaika sijoittui elo-huhtikuuhun ja naaraiden tiedetään munineen kolmesta viiteen munaa. Paratiisikaijat liikkuivat yleensä 7–8 yksilön parvissa, jotka koostuivat mahdollisesti sukulaisista.


title: Paratiisikaija

text: Paratiisikaijan sukupuuton arvellaan johtuneen kuivuuden, ylilaiduntamisen ja pensaspalojen aiheuttamasta ruohokasvillisuuden tuhoutumisesta, sekä munien keruusta, pyydystyksestä ja taudeista. Myös viikunaopuntian leviämisen ja petojen harjoittaman saalistuksen arvellaan antaneen oman osansa lajin häviämiselle.


title: Berthar

text: Berthar (k. 688) oli Neustrian ja Burgundin major domus eli käskynhaltija 686–687. Hän seurasi major domuksen virassa Warattonia, jonka tyttären Anstruden kanssa hän oli mennyt naimisiin.


title: Berthar

text: Waratton oli solminut vuonna 681 rauhan Austrasian voimakkaan major domuksen Pipin Heristalilaisen kanssa. Berthar kuitenkin rikkoi appensa solmiman rauhan ja ryhtyi sotaan Austrasiaa vastaan. Pipin löi Bertharin ja kuningas Teoderik III:n johtamat joukot Tertryssä 687, ja Berthar ja Teoderik vetäytyivät Pariisiin. Pipin pakotti heidät rauhansopimukseen, joka määräsi Bertharin eroamaan virastaan. Sopimusehdot aiheuttivat riidan, jonka päätteeksi Berthar surmasi anoppinsa Ansfleden ja pakeni sitten. Bertharin vaimo meni tapauksen jälkeen naimisiin Pipinin vanhimman pojan Drogon kanssa, ja Pipinistä tuli myös Neustrian ja Burgundin major domus.


title: Berthar

text: Berthar kuoli ilmeisesti syksyllä 688.


title: Bardejov

text: Bardejov on kaupunki Koillis-Slovakiassa. Kaupungin väkiluku on noin 33 000. Ensimmäiset maininnat kaupungista ovat vuodelta 1241.


title: Bardejov

text: Kaupunki on UNESCOn maailmanperintökohde, sillä se on hyvin säilynyt linnoitettu keskiaikainen kaupunki. Siellä on jäljellä myös pieni juutalaiskaupunginosa ja 1700-luvun synagoga.


title: Jussi Aarnio

text: Jussi Eero Juhani Aarnio (20. lokakuuta 1932 Tampere – 24. tammikuuta 2009 Tampere) oli suomalainen televisiotoimittaja ja -tuottaja, taiteilija ja graafinen suunnittelija.


title: Jussi Aarnio

text: Aarnion ensimmäinen työpaikka oli Aaltosen kenkätehtaalla 14–15-vuotiaana. Hän jätti kesken Klassillisen lyseon ja meni töihin Kustannus-Lehmukseen yhdessä Kimmo Kaivannon kanssa. Mainostoimistotyö johti piirtämisen pariin, ja Aarnio työskenteli sitten muun muassa Yle TV2:lle, jonne hän pääsi freelanceriksi Matti Kuuslan avustuksella.


title: Jussi Aarnio

text: Aarnio suunnitteli myös ravintoloiden ulkoasuja, pakkauksia sekä piirsi ”karakteerikuviksi” kutsumiaan karikatyyrejä mm. Jarmo Porolasta, Hannu Lemisestä ja Pepsi Paloheimosta. Aarnio teki myös käsiohjelmia ja kutsuja teatterille ja oli mukana perustamassa Hymy-lehteä yhdessä Urpo Lahtisen kanssa.


title: Jussi Aarnio

text: Jussi Aarnion isä oli radiokorjaaja. Aarnio oli naimisissa Kirsti Tuomisen kanssa, jonka tapasi toimiessaan somistajana tavaratalo Sandbergilla.


title: Wetmorella

text: Wetmorella on huulikalojen suku. Siihen kuuluu kolme lajia, jolla on useita synonyyminimiä.


title: Wetmorella

text: Ne kuuluvat huulikaloista pienimpiin ja jäävät noin viisi senttiä pitkiksi. Ne ovat pohjaväriltään tiilenpunaisia; lajit voi erottaa toisistaan pystyraitojensa muodon ja värin sekä silmäkuvioidensa avulla. Ne piileskelevät koralliriuttojen koloissa, ja elävät yli 20 metrin syvyydessä, usein alueella, joissa on paljon pehmeitä, paikallaan pysyviä selkärangattomia kuten koralleja ja sienieläimiä.


title: Michael Cole

text: Michael "Cole" Coulthard (s. 8. joulukuuta 1968) on amerikkalaisen showpainin kommentaattori. Hän kommentoi tällä hetkellä WWE:n kaikissa brändeissä (Raw, SmackDown ja NXT). Michael Cole on toiminut myös haastattelijana Attidute Era:n aikaan.


title: Michael Cole

text: Michael Cole muuttui vihatuksi estäessään Jerry Lawleria saamasta WWE Championship-kultavyötä TLC matsissa The Miziä vastaan. Tämän seurauksena The Miz voitti ottelun ja säilytti kultavyönsä. Näin Michael Colelle ja Jerry Lawlerille syntyi lyhyehkö vihanpito ja Michael Colesta tuli vihattu.


title: Tejas

text: Tejas on yhdysvaltalaisen ZZ Top -yhtyeen helmikuussa 1977 julkaistu viides albumi. Kappaleista ”It's Only Love”, ”Enjoy and Get It On” ja ”Arrested for Driving While Blind” julkaistiin singlet. Albumi on hiukan aikaisempia kokeilevampi ja siltä löytyy muun muassa countrysävyjä. Albumi oli myös yhtyeen ensimmäinen, josta oli julkaistu useampi kuin yksi single.


title: Tejas

text: Albumin ilmestymisen jälkeen yhtye siirtyi tauolle reiluksi kahdeksi vuodeksi, jonka aikana kitaristi-laulaja Billy Gibbons ja basisti Dusty Hill kasvattivat toisistaan tietämättä pitkät parrat.


title: Tejas

text: Basisti Dusty Hill laulaa kappaleen ”Ten Dollar Man” päävokaalit. Hän laulaa myös toisena päävokalistina kappaleissa ”It's Only Love”, ”Pan Am Highway Blues” ja ”Avalon Hideaway”. Tämän lisäksi rumpali Frank Beard laulaa taustoja kappaleissa "It's Only Love" ja "Pan Am Highway Blues".


title: Tejas

text: Albumi uudelleenmiksattiin vuonna 1987 CD:lle. Tämän vuoksi kaikkia albumin kappaleita ei ole saatavilla alkuperäisessä miksauksessa CD:nä. Kuitenkin kappaleet 1, 2, 3, 5, 9 ja 10 ovat saatavilla alkuperäismiksauksien kera CD:nä "Chrome, Smoke & BBQ" -kokoelmalla. Uudelleenmiksauksessa ja alkuperäsimiksauksessa kappaleiden pituuksissa on eroja.


title: Tejas

text: Albumi jäi yhtyeen viimeiseksi studioalbumiksi London Recordsin parissa.


title: Tejas

text: Monissa yhteyksissä albumin julkaisuvuoden väitetään virheellisesti olevan 1976.


title: Tejas

text:
Aloituskappaleena toimii yhtyeelle tavanomaista blues rockia edustava ”It's Only Love”. Kappaleen sanoituksissa kerrotaan rakkaudesta, joka ”ajaa hulluksi”. Kappaleessa kuullaan kitaristi-laulaja Billy Gibbonsin huuliharpun soittoa. ”It's Only Lovea” seuraa ”Arrested for Driving While Blind”, jonka sanoituksissa kehotetaan välttämään ajamista alkoholin vaikutuksen alaisena. Kolmantena kappaleena toimii sanoituksiltaan synkkämielinen ”El Diablo”. Se kertoo miehestä, joka alkaa rikkoa lakia, ja saa maksaa virheistään. Musiikkillisesti se jatkaa edellisten kappaleiden tyyliä. Neljäntenä kappaleena toimii ”Snappy Kakkie”, jossa kuullaan wah wah-pedaalia. Kappale on albumin lyhin, ja lisäksi vähemmän bluesmainen kuin sitä edeltäneet kolme kappaletta. Viidentenä kappaleena toimii ”Enjoy and Get It On”. Se päättää albumin a-puolen.
"Tejas" ei menestynyt yhtyeen kotimaassa edellisten albumien tapaan, mutta ylsi kuitenkin Ruotsissa listan sijalle 21.A-puoli
B-puoli


title: Gears of War 2

text: Gears of War 2 on Epic Gamesin kehittämä ja Microsoft Game Studiosin julkaisema kolmannen persoonan ammuntapeli. Peli julkaistiin Xbox 360:lle 7. marraskuuta 2008.


title: Gears of War 2

text: Pelin pelimoottorina toimii erittäin paljon muokattu Unreal Engine 3. Peli on julkaisunsa jälkeen saanut hyviä arvosanoja. Esimerkiksi Metacriticissä pelin arvostelujen keskiarvo on 93.


title: Gears of War 2

text: "Gears of War 2":ssa taistelut perustuvat pitkälti kartoilta löytyvien suojien käyttämiseen. Lähes kaikkea kivipilareista puisiin penkkeihin voi hyödyntää suojana. Suojien takaa voi ampua tähdäten tai sokkona, jolloin pelihahmon keho on turvassa, mutta tähtääminen vaikeutuu. Suojat hajoavat eli esimerkiksi suojana oleva pöytä voi hajota palasiksi. Suojakseen voi ottaa myös vihollisen tai viholliselta saatavan kilven, jolloin aseena on mahdollista käyttää vain pistoolia.


title: Gears of War 2

text: Pelin asevalkoima sisältää futuristisia aseita. Esimerkiksi Lancer-rynnäkkökiväärin päässä on moottorisaha, jolla voi lähietäisyydeltä pilkkoa vastustajan kahtia. Osa aseista on tuttuja ensimmäisestä "Gears of Warista".


title: Gears of War 2

text: Edeltäjänsä tapaan "Gears of War 2" sisältää aktiivilataussysteemin. Pelaajan ladatessa asetta, on latausnäppäintä mahdollista painaa oikeassa kohtaa uudelleen, jolloin aktiivilataus onnistuu ja aseen lataus nopeutuu. Tämä myös lisää ladatun lippaan panosten tehoa. Jos ktiivilataus myöhästyy, ase jää hetkeksi jumiin.


title: Gears of War 2

text: "Gears of War 2":n kampanjan voi pelata Microsoft Liven välityksellä yhteistyötilassa, jolloin toinen pelaaja ohjaa Marcusta ja toinen Domia. Pelin moninpeliin on tullut muutamia muutoksia julkaisun jälkeen: pelaajamäärä on nostettu kahdeksasta kymmeneen ja peliin on tuotu kokemuspistejärjestelmä, jolla pyritään saamaan peliin tasaisuutta pelin pyrkiessä jakamaan samantasoiset pelaajat toistensa kanssa samoihin eriin. Uusia pelimuotoja on lisätty. Wingman-pelimuodossa pelaajat työskentelevät kahden hengen joukkueissa, Submission-pelimuoto muistuttaa lipunryöstöä ja King of the Hill -pelimuodossa pelaajat pyrkivät valloittamaan tietyn osan kentästä itselleen. Uusia moninpelikarttoja on saatavilla Xbox Live Marketplacelta.


title: Gears of War 2

text: "Gears of War 2" sijoittuu aikaan kuusi kuukautta "Gears of Warin" jälkeen. Suurin osa Locusteista tuhoutui Lightmass-pommin ansiosta, mutta pommi myös höyrysti paljon maanalaista Imulsionia. Imulsion-höyryt aiheuttavat vaarallista ”Rustlung”-sairautta, joka leviää nopeasti ihmispopulaatiossa. Muutamien rauhankuukausien jälkeen Tollenin ja Montevadon kaupungit katosivat yhtäkkisesti. Tämä sai COG:it epäilemään Locustien olevan asialla. Pian Jacintonkin suurkaupunki alkaa näyttää samoja merkkejä. Estääkseen tämän, COG:it päättävät laukaista täyshyökkäyksen Locusteja vastaan.


title: Seututie 274

text: Seututie 274 on Kauhajoen Kauhajärven kylästä kantatieltä 44 alkava tie. Tie kulkee Kauhajärveltä Karvian keskustan ja Suomijärven kylän kautta Tuulenkylän kylään, josta edelleen Parkanon Vuorijärvelle ja lopulta Parkanon keskustaan. Parkanossa tie päättyy valtatiehen 3. Tie on kaksikaistainen ja osittain päällystetty. Tie sai 1990-luvun lopulla tai 2000-luvun alussa seututien aseman sekä viitoituksen.


title: Seututie 274

text: Tien varrella, Kauhajoen ja Karvian rajalla sijaitsee Kauhanevan–Pohjankankaan kansallispuisto. Tie on kärsinyt kelirikosta.


title: Pero

text: Pero oli kreikkalaisessa mytologiassa Neleuksen ja Khloriin tytär ja serkkunsa Biaan puoliso. Hänen poikiaan olivat muun muassa Areios, Leodokos ja Talaos.


title: Pero

text: Perolla oli niin lukuisia kosijoita hänen kauneutensa tähden, että hänen isänsä Neleus ilmoitti antavansa tämä vaimoksi sille, joka pystyisi varastamaan Ifikloksen – tai joissain lähteissä Fylakoksen – karjan. Bias selviytyi tehtävästä veljensä Melampuksen avulla.


title: Pero

text: Pero oli myös mahdollisesti jokijumala Asopoksen äiti suhteesta Poseidonin kanssa.


title: Derek Prince

text: Peter Derek Vaughan Prince (14. elokuuta 1915 Bangalore, Intia - 24. syyskuuta 2003 Jerusalem, Israel) oli brittiläinen raamatunopettaja, joka on tullut tunnetuksi kansainvälisestä hengellisestä organisaatiosta "Derek Prince Ministries" ja radio-ohjelmasta "Derek Prince Legacy Radio". Radio-ohjelmaa lähetetään yhä englanniksi, arabiaksi, espanjaksi, kroaatiksi, venäjäksi, malagassiksi, tongaksi, samoaksi ja neljällä kiinan kielen murteella.


title: Derek Prince

text: Prince syntyi Intiassa brittiläisille vanhemmille. Hän kävi koulua Eton Collegessa ja opiskeli King's Collegessa Cambridgessa. Hänen pääaineitaan olivat kreikan kieli ja latina. Cambridgessa hän opiskeli myös filosofiaa, eritoten logiikkaa Ludwig Wittgensteinin johdolla. Hänestä tuli King's Collegen "fellow" 24-vuotiaana.


title: Derek Prince

text: Prince oli aseistakieltäytyjä Charles Ravenin vaikutuksesta, mutta hän palveli brittiläisissä lääkintäjoukoissa. Vuonna 1941 hän kertoi kokeneensa yliluonnollisen kokemuksen, jossa hän kohtasi Jeesuksen. Kokemus sai hänet opiskelemaan Raamattua palvellessaan edelleen Egyptissä, Sudanissa ja Palestiinassa.


title: Derek Prince

text: Palestiinassa palvellessaan Prince avioitui tanskalaisen häntä 25 vuotta vanhemman Lydia Christensenin kanssa, joka piti orpokotia Ramallahissa. Prince piti Israelin valtion perustamista raamatullisen profetian täyttymyksenä. Hän kuitenkin palasi Britanniaan viimeisessä brittiläisessä saattueessa, joka jätti Jerusalemin. Hän erosi King's Collegen virastaan vuonna 1949.


title: Derek Prince

text: Britanniassa Prince puhui Hyde Parkin Speaker's Cornerissa yrittäen värväta ihmisiä liittymään johtamaansa helluntaiseurakuntaan. Vuonna 1957 pariskunta muutti Kisumuun Keniaan, jossa Prince ryhtyi koulunjohtajaksi ja adoptoi kenialaisvauvan. Vuonna 1962 Princet muuttivat Kanadaan ja sieltä pastoriksi Minneapolisiin, jossa heistä tuli Yhdysvaltain kansalaisia. He muuttivat edelleen Seattleen. Tuohon aikaan Prince alkoi saada mainetta kasetteina julkaistuista raamattuluennoistaan. Prince oli myös yhteistyössä FGBMFIn kanssa, sekä vaikutti myöhemmin myös Chicagossa ja Fort Lauderdalessa Floridassa.


title: Derek Prince

text: Helluntailaisena Prince uskoi henkivaltojen todellisuuteen maan päällä. Hän myös uskoi demonien aiheuttavan sairauksia ja psyykkisiä ongelmia. Hän tuli sittemmin tunnetuksi käsityksestään, jonka mukaan demonit voisivat vaivata myös kristittyjä ihmisiä ja henkien karkotukseen pyrkivä eksorkismi oli osa hänen palvelutyötään. Toinen hänen opetuksensa ydinalue oli kristillinen sionismi.


title: Derek Prince

text: Prince on julkaissut satoja opetuskasetteja ja nelisenkymmentä kirjaa, joita on käännetty noin 60 kielelle.


title: Derek Prince

text: Suomessa Taivas TV7 on esittänyt Derek Princen Raamattu-aiheisia opetusohjelmia.


title: Back to the USSR – takaisin Ryssiin

text: Back to the USSR – takaisin Ryssiin on absurdi komedia Suomen viimeisestä kommunistista (Reima Elo) ja hänen ystävyydestään Leninin näköisen vampyyrin kanssa. Elokuva on Jari Halosen debyytti.


title: Back to the USSR – takaisin Ryssiin

text: Reima on surkuhupaisa hahmo, joka epäonnistuu kaikessa ja lähtee lopuksi pakomatkalle, ensin hirteen, mistä hänet kuitenkin pelastaa Lenin. Tämän kanssa hän sitten lähtee kulkemaan ympäriinsä ja tekemään vallankumousta, jos ei muuten, niin terrorisoimalla. Myös ympäristö, ruukkimiljöö on täynnä hänen kaltaisiaan kylähulluja ja poikkeavia yksilöitä.


title: Hiltrud Breyer

text: Hiltrud Breyer (s. 22. elokuuta 1957 Saarbrücken, Länsi-Saksa) on saksalainen poliitikko. Hän toimi Euroopan parlamentissa Saksan vihreiden (Liittouma 90/Vihreät) edustajana vuodesta 1989 vuoteen 2009. Parlamentissa hän oli Naisten oikeuksien ja sukupuolten tasa-arvon valiokunnan ja Ympäristön, kansanterveyden ja elintarvikkeiden turvallisuuden valiokunnan jäsen sekä Oikeudellisten asioiden valiokunnan varajäsen. Hän nousi takaisin parlamenttiin lokakuussa 2013.


title: Hiltrud Breyer

text: Breyer on opiskellut politiikan tutkimusta Saarbrückenissä ja Berliinissä. Hän on Saksan vihreiden perustajajäsen.


title: Vihreä vasemmisto

text: Vihreä vasemmisto (, lyh. VG) on islantilainen vuonna 1999 perustettu punavihreä puolue. Se pitää toimintansa kulmakivinä ympäristönsuojelua, tasa-arvoa ja sosiaalista oikeudenmukaisuutta, reilua taloutta sekä itsenäistä ulkopolitiikkaa.


title: Vihreä vasemmisto

text: Vihreä vasemmisto perustettiin 6. helmikuuta 1999 yhdistämään sosialisteja, feministejä ja vihreitä, joista monet olivat aiemmin toimineet Kansanallianssissa ja Naisten listassa. Perustajat vastustivat samaan aikaan toteutettua Sosiaalidemokraattisen puolueen, Kansanallianssin ja Naisten listan yhdistymistä sosiaalidemokraattiseksi Yhteisrintamaksi.


title: Vihreä vasemmisto

text: Vihreä vasemmisto vastustaa Islannin jäsenyyttä Euroopan unionissa ja Natossa. Puolue kannattaa YK:n, Euroopan neuvoston ja Pohjoismaiden neuvoston vahvistamista. Vihreä vasemmisto on Pohjoismaiden vihreän vasemmiston liiton jäsenpuolue. Pohjoismaiden neuvostossa puolue kuuluu Vasemmistososialistiseen vihreään ryhmään.


title: Vihreä vasemmisto

text: Vuonna 2009 Vihreällä vasemmistolla oli noin 5 000 jäsentä. Puolueen nuorisojärjestö on vuonna 2001 perustettu "Ung vinstri græn" (UVG).


title: Tampereen Ilveksen SM-liigakausi 2006–2007

text: Tampereen Ilves kamppaili kaudella 2006–2007 73. kertaa jääkiekon suomenmestaruudesta. Joukkue sijoittui runkosarjassa yhdeksänneksi, mutta onnistui nostamaan lopullisen sijoituksensa seitsemänneksi voitettuaan pudotuspeleissä edellään olleen Rauman Lukon.


text: Ilves täytti vuonna 2006 75 vuotta. 23. syyskuuta pelattiin juhlaottelu Ilves–HPK, jonka yhteydessä jäädytettiin keskushyökkääjä Jorma Peltosen pelinumero 16. Marraskuussa järjestettiin Tampere-talossa juhlagaala, jossa Ilvekselle luovutettiin Kansainvälisen jääkiekkoliiton kultainen ansiomitali.


text: Joukkueen valmentajana jatkoi edellisellä kaudella aloittanut Kari Eloranta. Joukkueen menestys ei kuitenkaan alkukaudesta vastannut tavoitteita ja Elorannan sopimus purettiin marraskuussa. Kakkosvalmentaja Petteri Hirvonen nousi väliaikaiseksi päävalmentajaksi, hänen entisen toimensa otti hoitaakseen joukkueenjohtaja Matti Kaario. Reilua viikkoa myöhemmin Ilves tiedotti palkanneensa uudeksi päävalmentajaksi Sakari Pietilän, jonka kanssa solmittiin kuluvan sekä seuraavan kauden kattava sopimus.


text: Kapteeneina toimivat Raimo Helminen sekä varakapteeneina Mikko Peltola ja Jussi Pesonen. Valmentaja Kari Eloranta tosin riisti Helmiseltä kapteeninarvon tämän keihästettyä Jokereiden Arto Kukia 19.9. pelatussa ottelussa, ja seuraavassa ottelussa 21.9. kapteenina toimi Pasi Petriläinen. Kapteenius palautettiin Helmiselle kuitenkin jo 75-vuotisjuhlaotteluun 23.9., ”yhteisymmärryksessä Ilves-Hockey Oy:n johdon, valmennusjohdon ja joukkueen kanssa”.


text: Ilveksen kotiotteluita seurasi keskimäärin runkosarjassa 5660 ja pudotuspeleissä 3930 katsojaa.


text: Runkosarja pelattiin 14 joukkueen nelinkertaisena sarjana, jonka lomassa Ilves pelasi Tapparan ja HPK:n kanssa kaksinkertaisen välisarjan. Näin kokonaisottelumääräksi tuli 56.


text: Suurimman osan runkosarjaa Ilveksen sarjasijoitus pysytteli 10. sijan tuntumassa. Pisin tappioputki sattui loka–marraskuun vaihteeseen, jolloin Ilves hävisi seitsemän peliä peräkkäin ja sai yhdeksästä perättäisestä pelistä yhteensä vain kaksi pistettä. Seitsemännen tappion jälkeen 12:nneksi pudonnut Ilves erotti valmentaja Elorannan. Tämän jälkeen otteet paranivat, mutta vaikka Ilves nousi helmikuun lopussa jo kahdeksanneksi, jäi runkosarjan sijoitukseksi lopulta yhdeksäs.


text: Edellisellä kaudella SM-liigaan palannut Jyrki Lumme vietti syksyn Vancouverissa, mutta Ilveksen epäonnistuttua kiekollisen puolustajan hankkimisessa Lumme palasi vuodenvaihteessa vielä kerran joukkueeseen ja pelasi 22 ottelua runkosarjassa ja kolme pudotuspeleissä.


text: Ilveksen pistepörssin voitti kahdeksan vuoden jälkeen joukkueeseen palannut Mikko Peltola, joka 56 ottelussa teki pisteet 17+26=43. Hänestä kahden pisteen päähän jäi jo kolmannella kaudella omaa piste-ennätystään parantanut Toni Koivisto. Puolustajista pisteykkönen oli huomattavasti tasoaan nostanut Teemu Jääskeläinen, joskin pelattuja otteluita kohti laskettuna Jyrki Lumme ja Kristián Kudroč olivat häntä tehokkaampia.


text: Ilves pelasi tammikuun alussa Continental Cupin lopputurnauksessa Unkarin Székesfehérvárissa. Neljän joukkueen turnauksessa Ilves voitti isäntämaan Alba Volanin mutta hävisi valkovenäläiselle Junost Minskille ja venäläiselle Avangard Omskille ja sijoittui näin kolmanneksi.


text: Turnausmatkalla puolustaja Juha Alén jäi kiinni liiallisesta alkoholin käytöstä eikä suostunut maksamaan seuran määräämää sakkoa. Tästä syystä Alén ja Ilves purkivat sopimuksensa, joka olisi ollut voimassa kauden 2007–2008 loppuun.


text: Runkosarjan 9. sijan myötä Ilves aloitti pudotuspelinsä ns. 1. kierroksella eli pudotuspelikarsinnalla Rauman Lukkoa vastaan. Ilves hävisi ensimmäisen osaottelun Raumalla 3–2, mutta voitti toisen 2–1. Kolmannessa ja ratkaisevassa ottelussa Ilves oli parempi numeroin 2–5 ja eteni puolivälieriin Helsingin Jokereita vastaan.


text: Puolivälierissä Ilveksellä ei ollut juuri mahdollisuuksia, vaan Jokerit ratkaisi sarjan suoraan neljässä ottelussa. Näin Ilveksen lopullinen sijoitus oli seitsemäs.


text: Pudotuspeleissä eniten pisteitä Ilveksestä teki Toni Koivisto, jonka tehot olivat seitsemässä ottelussa 4+4=8.


text: Ilveksen naisjoukkue voitti puolivälierissä Jyväskylän Catsin kahdessa ottelussa ja eteni välieriin Espoon Bluesia vastaan. Runkosarjan voittanut Blues voitti odotetusti sarjan suoraan kolmessa ottelussa, osaottelut päättyivät 6–0, 1–3 ja 4–1.


text: Pronssiottelussa IHK Helsingistä oli parempi maalein 5–0.


text: A-nuorten SM-liigassa Ilves sijoittui runkosarjassa toiseksi ja sai puolivälierissä vastaansa Tapparan. Sarjasijoituksensa perusteella Ilves oli ennakkosuosikki ja voittikin ensimmäisen ottelun selvästi 4–1, mutta Tappara vei kuitenkin lopulta sarjan otteluvoitoin 2–3.


text: Ilveksen B-nuoret sijoittuivat runkosarjassa neljännelle tilalle. Viidenneksi sijoittunut TPS oli kuitenkin puolivälierissä parempi otteluvoitoin 1–2, joten Ilves oli sarjassa lopulta seitsemäs.


text: C-nuorten SM-runkosarjassa Ilves sijoittui viidenneksi. Puolivälierissä joukkue kohtasi KalPan, jonka se voitti otteluvoitoin 2–0 (osaottelut 8–3, 6–2). Välieräsarja oli tasaisempi; siinä Kärpät oli lopulta parempi otteluvoitoin 2–1 (6–5 ja., 5–2, 4–3). Ilveksen lopullinen sijoitus oli neljäs joukkueen hävittyä pronssiottelun Jokereille 7–2.


title: Eva Lichtenberger

text: Eva Lichtenberger (1. heinäkuuta 1954 Zams, Itävalta) on itävaltalainen poliitikko. Hän on Euroopan parlamentissa Itävallan vihreiden edustajana. Hän on Vihreät / Euroopan vapaa allianssi -ryhmän varapuheenjohtaja sekä liikenne- ja matkailuvaliokunnan jäsen.


title: Eva Lichtenberger

text: Lichtenberger opiskeli Innsbruckin opettajankoulutuslaitoksessa 1972–1974. Sen jälkeen hän opiskeli Innsbruckin yliopistossa psykologiaa, politiikan tutkimusta ja taidehistoriaa 1979–1987 ja valmistui filosofian tohtoriksi 1987.


title: Eva Lichtenberger

text: Lichtenberger toimi vihreiden ryhmän puheenjohtajana Tirolin maapäivillä 1989–1994. Hän oli Tirolin osavaltiohallituksen jäsen 1994–1999 vastuualueenaan ympäristönsuojelu. Itävallan parlamentin jäsen hän oli 1999–2004 ja Euroopan parlamentin jäsen vuosina 2004–2014.


title: Porsche-Museum

text: Porsche-Museum on Stuttgartissa sijaitseva Porschen valmistamiin ajoneuvoihin keskittynyt museo. Museo sijaitsee Stuttgartissa Porsche-Platzilla Zuffenhausenin kaupunginosassa.


title: Els de Groen

text: Elly de Groen-Kouwenhoven (synt.Elly Kouwenhoven, nykyään yleisesti tunnettu nimellä Els de Groen, 28. joulukuuta 1949 Haag) on hollantilainen poliitikko. Hän oli kaudella 2004–2009 Euroopan parlamentin jäsen Europa Transparantin edustajana (2007–2009 sitoutumattomana) ja kuului Vihreät / Euroopan vapaa allianssi -ryhmään. Hän oli jäsen kansalaisvapauksien sekä oikeus- ja sisäasioiden valiokunnassa, vetoomusvaliokunnassa, EU:n ja Bulgarian parlamentaarisessa sekavaliokunnassa ja Kaakkois-Euroopan suhteista vastaavassa valtuuskunnassa.


title: Els de Groen

text: Groen on koulutukseltaan ranskan kielen opettaja. Hän on myös kirjailija, esseisti ja kommentaattori. Groen on toiminut 20 vuoden ajan mielipidelehdistössä. Hän on kirjoittanut useita lapsille ja aikuisille suunnattuja fiktiivisiä ja muita teoksia ja saanut useita kirjallisuuspalkintoja. Groen on keskittynyt työssään viimeisen 20 vuoden ajan Itä-Eurooppaan.


title: Pekka Laukkarinen

text: Pekka Oskari Laukkarinen (s. 20. tammikuuta 1978 Kouvola) on Porvoossa asuva muusikko, laulaja ja lauluntekijä sekä televisiojuontaja.


title: Pekka Laukkarinen

text: Alun perin rumpuja ja lyömäsoittimia opiskellut Laukkarinen aloitti kitaran soiton ja laulujen tekemisen 15-vuotiaana. Vuosituhannen vaihteeseen mennessä hänestä oli kasvanut yksi Suomen eniten konsertoivista ja kysytyimmistä suomalaisen artisteista. Tekijänoikeustoimisto Teosto ry:n mukaan Laukkarisella oli vuonna 2012 kaikista Suomen artisteista ja yhtyeistä kolmanneksi eniten konsertteja (Teostory-lehti 3/2013). Hänen silloinen keikkamääränsä oli noin 250 konserttia vuodessa.


title: Pekka Laukkarinen

text: Hän on julkaissut neljä sooloalbumia (Lupaus 2001, Ihmettelen 2004, Gloriaa 2009, Unelmia 2014). Oman gospel-tuotantonsa lisäksi hän tekee ja esittää paljon lastenmusiikkia. Häneltä on julkaistu yksi lastenlevy (Pekka Laukkarinen & Matti Laitinen: Lempparilevy 2010) sekä koko perheen joululevy (Pekka Laukkarinen Trio: Joulun Tähti 2012). Lisäksi "Unelmia"-levyllä on kuultavissa myös kantrivaikutteita. Suomen lisäksi hän on esiintynyt muun muassa USAssa, Kroatiassa, Serbiassa, Belgiassa, Ruotsissa ja Thaimaassa.


title: Pekka Laukkarinen

text: Pekka Laukkarinen on toiminut vuodesta 2008 alkaen myös C More Juniori -televisiokanavan juontajana (Ent. Sub Juniori, MTV Juniori, MTV3 Juniori). C More Juniorilla hän mm. juontaa päivittäin tulevaa "Onnenpäivä"-ohjelmaa. Vuosien aikana hän on juontanut mm. "Sherlock", "Soittotunti" ja "Fan Tzu"-nimisiä lastenohjelmia.


title: Pekka Laukkarinen

text: Pekka Laukkarisen juontamat ohjelmat ovat olleet kaksi kertaa Kultainen Venla -ehdokkaana. Onnenpäivä-ohjelma vuonna 2011, sekä Sherlock-ohjelma vuonna 2013 olivat ehdolla parhaaksi nuorten- ja lastenohjelmaksi.


title: Pekka Laukkarinen

text: Laukkarinen on myös spiikannut tv- ja radiomainoksia sekä dubannut piirrettyjä. Hän on antanut äänensä mm. Ever After High -sarjan Sparrow Hood -hahmolle. Laukkarisen ääntä on voinut kuulla myös YLE Radio 1:n aamuhartauksissa.


title: Pekka Laukkarinen

text: Laukkarinen on vuodesta 2005 asti toiminut myös viihdealan yrittäjänä. Hänen PopUnion Oy -yrityksensä tuottaa musiikki- ja juontopalveluita sekä toimii levy-yhtiönä. Keväällä 2011 Laukkarinen perusti levymerkin nimeltä Capo Records. Sen ensimmäinen julkaisu, Freija-yhtyeen SydänJuurilla -albumi, voitti vuonna 2011 Emma-gaalassa palkinnon parhaasta etnoalbumista.


title: Pekka Laukkarinen

text: Laukkarinen on tehnyt soolotuotannon kappaleista suurimman osan itse, esimerkiksi Lupaus-levyn kaikki kappaleet ovat Pekan käsialaa. Lisäksi kappaleita ovat tehneet myös mm. Matti Laitinen, Olli Helenius ja Marko Pihavainio.


title: Pekka Laukkarinen

text: Pekka Laukkarinen syntyi ja kasvoi Kouvolassa. Siellä hän kävi koulunsa Kankaan alakoulussa, Salparinteen yläkoulussa ja Kouvonrinteen lukiossa. Ylioppilaaksi hän kirjoitti keväällä 1997. Vuosina 1999-2002 hän opiskeli Diakonia-ammattikorkeakoulussa Kauniaisissa ja valmistui sosionomiksi (amk), erikoistuen lastensuojeluun ja kirkon nuorisotyöhön.


title: Pekka Laukkarinen

text: Hän on asunut Porvoossa vuodesta 2004 asti ja on vuodesta 2010 ollut naimisissa Karoliina Nikulan kanssa.


title: Pekka Laukkarinen

text: Vuonna 2015-2016 Laukkarinen asui USAssa, Gettysburgissa, Pennsylvaniassa. Heinäkuussa 2016 Laukkarinen joutui aivoleikkaukseen, päästään löytyneen aneurysman vuoksi. Hän toipui leikkauksesta hyvin ja pari kuukautta leikkauksen jälkeen jatkoi keikkailuaan.


title: Pekka Laukkarinen

text: Laukkarinen on Nuorten hyväksi -kampanjan lähettiläs. sekä Touhula Liikuntapäiväkotien kummi


title: Stickland-reaktio

text: Stickland-reaktio on biokemiallinen reaktio, jossa aminohappoparista tuotetaan käymisreaktion eli fermentaation avulla energiaa. Sticklandin reaktiossa toisesta aminohaposta irrotetaan elektroni, jolloin aminohappo hapettuu. Irrotettu elektroni luovutetaan toiselle aminohapolle, joka siten pelkistyy. Reaktion avulla "Clostridium"-suvun bakteerit kykenevät tuottamaan energiaa aminohapoista hapettomissa oloissa. Reaktiossa syntyy karboksyylihappoja, ammoniakkia, hiilidioksidia ja ATP:tä.


title: Stickland-reaktio

text: Esimerkkireaktiona kuvassa on alaniinin ja glysiinin reaktio.


title: Stickland-reaktio

text: Reaktion ensimmäisessä vaiheessa alaniinista irrotetaan kaksi elektronia, jolloin aminoryhmä ja vety irtoavat. Alaniinista syntyy palorypälehappo ja ammoniakkia. Elektronit luovutetaan kahdelle glysiinimolekyylille. Pelkistettyyn glysiinimolekyyliin voidaan liittää fosforiryhmä, jolloin syntyy glysiini-fosfaatti. Fosforiryhmä siirretään glysiini-fosfaatilta ADP:lle, josta syntyy ATP:tä.


title: Stickland-reaktio

text: Alaniinista syntyneeseen palorypälehappoon taas lisätään Koentsyymi A-ryhmä (CoA), jolloin irtoaa hiilidioksidimolekyyli ja syntyy asetyyli-CoA. Koentsyymi A korvataan fosforiryhmällä, ja glysiinin tavoin alaniinista syntyy lopulta asetyyli-fosfaatti, josta saadaan jälleen ATP:tä. Reaktiossa syntyy yhteensä kolme ATP-molekyyliä.


title: Stickland-reaktio

text:
Reaktiokaava:
 2 Alaniini + 2 Glysiini + 3 NADH + 3 ADP + 3 P → 3 Asetaatti + CO + 3 ATP + 3 NH


title: Stickland-reaktio

text: Esimerkiksi "Clostridium sporogenes" tuottaa energiaa glysiinistä ja alaniinista. Reaktiossa alaniini on elektronin luovuttaja ja glysiini on elektronin vastaanottaja.


title: Stickland-reaktio

text: Sticklandin reaktiossa tulee olla aminohappopari, joista toinen voi hapettua ja toinen pelkistyä. Alla on taulukko näistä aminohappopareista, jotka voivat yhdessä hapettua ja pelkistyä.


title: Thiago Carleto

text: Thiago Carleto Alves (s. 24. maaliskuuta 1989, São Bernardo do Campo, Brasilia) on brasilialainen jalkapalloilija. Hän edustaa tällä hetkellä brasilialaista São Pauloa. Hän on pelipaikaltaan vasen laitapuolustaja.


title: Thiago Carleto

text: 2. maaliskuuta 2008, mediassa raportoitiin Real Madridin, Chelsean ja Manchester Unitedin kilpailevan Thiagosta, tarjoukset olivat noin £5 miljoonan luokkaa. Myöhemmin saman vuoden marraskuussa, Thiago siirtyi espanjalaisseura Valenciaan ja sopimus ulottuu vuoteen 2014 asti .


title: Thomas Scott

text: Thomas Scott (1842 – 4. maaliskuuta 1870) oli irlantilaissyntyinen protestanttisen Oranialaisveljeskunnan jäsen, joka teloitettiin Redjoen kapinan aikana 1870. Scott syntyi tiettävästi Downin kreivikunnassa Clandeboyen alueella, Pohjois-Irlannissa, jossa hän myös vietti nuoruusvuotensa. Scott saapui Kanadaan vuoden 1863 aikana.


title: Thomas Scott

text: Scott teki sekalaisia töitä ja oli lyhyen aikaa "49th Hastings Battalion of Rifles at Stirling" -sotilasosastossa, joka päätyi vuoden 1869 aikana Red River Colonyyn, jossa hän osallistui "Dawson Road" -vankkuritien rakentamiseen. Tie yhdisti Red River Colonyn Yläjärveen ja helpotti tavarankuljetusta satamasta sisämaahan. Rakennustyön johtajana toimi Simon James Dawson. Saman vuoden syyskuussa tienrakentajat menivät lakkoon ja Scott nousi heidän johtajakseen. Dawson suostui nopeasti heidän vaatimuksiinsa mutta syytti Scottia ja kolmea hänen alaistaan pahoinpitelystä. Scott tuomittiin syylliseksi ja hänelle määrättiin 4 punnan sakko.


title: Thomas Scott

text:
Työtön Scott liittyi John Christian Schultzin perustamaan Canadian Party -puolueeseen, jonka tarkoituksena oli Red River Colonyn liittäminen Kanadan liittovaltioon. Puolue perustettiin vastustamaan métisien väliaikaishallitusta, jonka pyrkimyksenä oli itsemäärämisoikeuksien saaminen asuttamilleen Red River Colonyn lähialueille. "Canadian Party" -puolueella oli vahva kannatus politiikassa mutta sen johtohenkilöt jatkoivat väliaikaishallituksen kukistamisyrityksiä. Louis Rielin johtaman Redjoen kapinan aikana 17. helmikuuta puolue koki kovan takaiskun, kun 48 heidän miestään vangittiin Fort Garryn lähistöllä, joukossaan Thomas Scott ja ryhmän johtaja Charles Boulton.
Oikeudenkäynnissä tuomari Ambroise-Dydime Lépine tuomitsi Boultonin kuolemaan toimistaan väliaikaishallitusta vastaan. Myöhemmin hänet armahdettiin. Scott näki tämän métisien heikkoutena ja toistuvasti riiteli vartijoidensa kanssa ja tämän vuoksi hänet tuomittiin tottelemattomuudesta ja väliaikaishallituksen määräysvallan tunnustamatta jättämisestä. Hänet tuomittiin kuolemaan. Rieliä vedottiin useaan otteeseen armahtamaan Scott, mutta Rielin kerrotaan sanoneen


title: Thomas Scott

text: Scott ammuttiin 4. maaliskuuta. Rielin todellisista motiiveista Scottin ampumiseen on liikkunut paljon keskusteluja, mutta virallisesti hän halusi näyttää Ottawalle, että métisien kansannousu oli syytä ottaa vakavasti.


title: Thomas Scott

text: Väliaikaishallituksen edustajat matkustivat Ottawaan maaliskuussa. Thomas Scottin teloituksen johdosta he kohtasivat vaikeuksia neuvotteluiden aloittamisessa mutta onnistuivat lopulta keskustelemaan pääministeri Macdonaldin ja George-Étienne Cartierin kanssa. Osapuolet pääsivät pian sopimukseen ehdoista ja oikeuksista, sekä loivat 12. toukokuuta 1870 perustan Manitoba Act -laille, joka määritteli Manitoban provinssin yhdistymisen ehdot Kanadan liittovaltioon. Neuvotteluista huolimatta osapuolet eivät päässeet yhteisymmärrykseen väliaikaishallituksen jäsenten armahtamisesta.


title: Thomas Scott

text: Osoittaakseen määräysvaltansa ja pysäyttääkseen Yhdysvaltalaiset laajennusmieliset Kanadan armeijan eversti Garnet Wolseleyn johtama yksikko lähetettiin Red River Colonyyn. Virallisesti armeijan yksikön tehtävänä oli rauhan ylläpitäminen alueella, mutta Riel sai tiedon, jonka mukaan yksikön tarkoituksena oli hänen teloittaminen. Riel pakeni Red River Colonystä ennen sotilaiden saapumista ja sotilasyksikön saapuminen 20. elokuuta merkitsi Redjoen kapinan loppumista.


title: Angelo Cijntje

text: Ryangelo ”Angelo” Cijntje (s. 9. marraskuuta 1980 Willemstad, Curaçao) on alankomaalainen jalkapalloilija, joka edustaa Alankomaiden neljännellä sarjatasolla pelaavaa ACV:tä. Hän on pelipaikaltaan oikea laitapuolustaja.


title: Angelo Cijntje

text: Kaudella 2001 Cijntje pelasi lainalla Kuopion Palloseuran riveissä. Tuolloin KuPSin ja Heerenveenin välillä oli seurayhteistyösopimus.


title: Eric Werner

text: Eric Werner (s. 26. tammikuuta 1983 Grosse Pointe Woods, Michigan, Yhdysvallat) on yhdysvaltalainen jääkiekkopuolustaja. Hän siirtyi kaudeksi 2012–2013 EIHL:n Nottingham Panthersiin.


title: Eric Werner

text: Pelattuaan neljä kautta Michiganin yliopiston joukkueessa Werner siirtyi ammattilaiseksi kaudeksi 2005–2006. Tuolloin hän pelasi suurimmaksi osaksi ECHL:n Reading Royalsissa, mutta pääsi myös kokeilemaan AHL-pelejä 15 ottelun verran Manchester Monarchsissa. Seuraavalla kaudella Werner vakiinnutti paikkansa AHL:ssä: ECHL-otteluita kertyi enää yhdeksän.


title: Eric Werner

text: Tämän jälkeen Tampereen Ilves kiinnostui AHL:ssä hyvät pisteet 5+24=29 tehneestä Werneristä ja tämä siirtyi SM-liigaan. Suomessa Werner ei kuitenkaan onnistunut. Pisteitä syntyi kohtalaisesti, mutta hän ei täyttänyt Ilveksen hänelle kaavailemaa johtavan kiekollisen puolustajan roolia. Werner siirtyi joulukuussa 2007 Saksaan, Düsseldorfin DEG Metro Starsin joukkueeseen.


title: Eric Werner

text: Kaudeksi 2008–2009 palasi jälleen Manchesteriin, mutta siirtyi tammikuussa takaisin DEL-liigaan, Augsburger Pantheriin loppukauden kattavalla sopimuksella. Werner aloitti seuraavan kauden ECHL:n Reading Royalsissa, mutta siirtyi loppukaudeksi Norjan pääsarjan Vålerenga Ishockeyyn. Seuraavalla kaudella hän pelasi Itävallan pääsarjan slovenialaisessa HK Jesenicessä.


title: Eric Werner

text: Wernerin kauden 2011–2012 seura oli Italian kakkossarjan HC Neumarkt-Egna.


title: Bürgerbräukeller

text: Bürgerbräukeller oli vuonna 1885 avattu suuri oluttupa Münchenissä, Saksassa.


title: Bürgerbräukeller

text: Bürgerbräukeller oli yksi Bürgerliches Brauhaus -yhtiön suurista suosiota saavuttaneista oluttuvista, joka siirtyi Löwenbräulle fuusion yhteydessä. 1920-luvulla siitä tuli yksi kansallissosialistisen puolueen suosikkikokoontumispaikoista. Myös muut puolueet pitivät mielellään tilaisuuksia oluttuvassa, sillä se oli hyvin suuri ja katettu tila, josta ei tarvinnut maksaa vuokraa. Adolf Hitler aloitti oluttupavallankaappausyrityksensä juuri Bürgerbräukellerissä 8. marraskuuta 1923, kun oluttupaan oli kokoontunut sen hetkinen osavaltiohallinto, niin sanottu Baijerin triumviraatti.


title: Bürgerbräukeller

text: Kärsittyään lyhyen vankilatuomion Hitler perusti kansallissosialistisen puolueen uudelleen. Perustamisjuhla pidettiin Bürgerbräukellerissä 27. helmikuuta 1925. Vallankaappausyrityksen päivämäärästä tuli yksi natsien juhlapäivistä ja puolueen johto kokoontui Bürgerbräukellerissä muistelemaan kaappausta ja juhlistamaan siinä kuolleita ”aatteen marttyyreina”. Tällaisessa tilaisuudessa 8. marraskuuta 1939 Hitler yritettiin murhata. Osallistuttuaan juhliin Bürgerbräukellerissä Hitler päätti lähteä hieman aiemmin. Muutaman minuutin kuluttua lähdöstä rakennuksessa räjähti pommi, joka surmasi seitsemän ja haavoitti 63 henkeä. Murhayrityksestä syytetty Georg Elser teloitettiin Dachaun keskitysleirillä hieman ennen toisen maailmansodan loppua.


title: Bürgerbräukeller

text: Rakennus vaurioitui räjähdyksessä pahoin. Toisen maailmansodan jälkeen uudelleen rakennettu rakennus toimi yhdysvaltalaisten joukkojen kanttiinina, 1958 se avattiin uudelleen ravintolana ja esitystilana. Rakennus purettiin 1979. Se sijaitsi Rosenheimerstrassella Münchenin Haidhausenissa. Nykyään sen paikalla sijaitsee muistolaatta, joka on ripustettu Georg Elserin muistoksi.


title: Irving Reis

text: Irving G. Reis (7. toukokuuta 1906 New York, New York – 3. heinäkuuta 1953 Hollywood, Kalifornia) oli yhdysvaltalainen käsikirjoittaja, ohjaaja ja elokuvaaja.


title: Irving Reis

text: Reis loi radiosarjan Columbia Workshop CBS:lle vuonna 1936 ja käsikirjoitti ja ohjasi useita sarjan jaksoja. Vuonna 1940 hän siirtyi RKO:n kutsumana Hollywoodiin, jossa hän aluksi toimi yhtiön B-luokan elokuvien ohjaajana. Ensimmäisen A-elokuvansa, Henry Fondan ja Lucille Ballin tähdittämän "The Big Street"in, Reis ohjasi 1942. Myöhemmin hän ohjasi muun muassa elokuvat "Minä näin hänet ensin" (1947), "Minä syytän" (1948) ja "Pylvässänky" (1952).


title: Irving Reis

text: Reis on saanut tähden Hollywood Walk of Famelle.


title: Eastern Railway

text: Eastern Railway sekä Eastern Railroad voivat tarkoittaa ainakin seuraavia rautatieyhtiöitä:


title: Eastern Railway (Australia)

text: Eastern Railway on rautatieosuus Länsi-Australian osavaltiossa Australiassa. Alun perin rautatien rakentaminen aloitettiin Frematlesta itään 1800-luvun lopulla. Myöhemmin 1900-luvun alussa rautatietä jatkettiin itään Perthistä; tältä ajalta on myös perua rautatiellä käytetty etäisyysmerkkien, mailimerkkien, sijoittelu.


title: Eastern Railway (Australia)

text: Eastern Railwayn ensimmäinen osuus Fremantlesta Guildfordiin avattiin liikenteelle 1. maaliskuuta 1881. Linjaus on säilynyt pääosin muuttumattomana nykypäiviin saakka. Osuuden pituus on 32,2 kilometriä, ja se johtaa Frematlesta Perthissä sijaitsevien kolmen aseman (Perth North, Perth, Perth East) kautta Guildfordin, joka oli rautatien tuolloinen päätepiste. Osuudella oli yhteensä yhdeksän liikennepaikkaa.


title: Eastern Railway (Australia)

text: Toinen osuus rakennettiin Guildfordista itään kohti Northamia. Reitti linjattiin kolmeen otteeseen uudelleen vaikean maaston ja kasvavien junakokoonpanojen myötä.


title: Eastern Railway (Australia)

text: Toisen osuuden ensimmäisen linjausvaihtoehdon rakennustyöt saatiin päätökseen ja rautatie avattiin liikenteelle 11. maaliskuuta 1884. Radan linjaus nousi Greenmountin kukkulan rinnettä ja johti Boyan, Darlingtonin, Glen Forrestin (tuolloin Smith's Mill), Mundaringin sekä Sawyers Valleyn halki ennen kuin kääntyi pohjoiseen kohti White's Millia (myöh. Mount Helena). Radan pääteasemaksi tuli Chidlow's Well, 66,34 kilometrin päässä Perthistä.


title: Eastern Railway (Australia)

text: Rakennustyö viivästyi huomattavasti Darlingtonin ja Glen Forrestin välillä paikassa, jota myöhemmin kutsuttiin nimellä "Devils' Terror", sillä Nyaania Creekin uomaa piti muuttaa.


title: Eastern Railway (Australia)

text: Pian kuitenkin kävi ilmeiseksi että valittu linjaus oli epäonnistunut, sillä se oli liian jyrkkä junapainojen jatkuvasti kasvaessa, ja radalla jouduttiin käyttämään raskaita vetureita. Ratkaisuksi suunniteltiin toinen linjaus 1890-luvulla. Vanha linjaus nimettiin myöhemmin ensin Smith's Mill Branchiksi, sitten Mundaring Branchiksi ja lopulta se sai nimekseen Mundaring Loop.


title: Eastern Railway (Australia)

text: Boyan ja Mount Helenan välinen henkilöliikenne lakkautettiin 24. tammikuuta 1954 ja vanha rataosuus Koongamiasta Mount Helenaan lakkautettiin 12. maaliskuuta 1965.


title: Eastern Railway (Australia)

text: Rataa jatkettiin vielä Northamista Kalgoorlien kultakaivoskaupunkiin. Jatkeen nimeksi tuli Eastern Goldfields Railway.


title: Eastern Railway (Australia)

text: Toinen linjaus tunnettiin myös nimellä Parkerville deviation (). Uusittu ratalinja johti Swan Viewin, John Forrest National Parkin, Hovean, Parkervillen ja Stonevillen kautta Mount Helenaan. Rataosuus avatiin liikenteelle 1. heinäkuuta 1896, alle kymmenen vuotta ensimmäisen linjauksen jälkeen. Rataosuuden nousut ja laskut olivat edeltäjäänsä loivempia, eikä osuudella esiintynyt edelliseltä rataosuudelta löytyviä liikenteellisiä ongelmia.


title: Eastern Railway (Australia)

text: Alun perin rataosuus rakennettiin yksiraiteiseksi, ja sillä oli yksi tunneli, Swan Viewin tunneli, joka oli Länsi-Australian ainoa rautatietunneli vuoteen 1990 saakka. Liikenteen lisääntyessä uusi linjaus kaksiraiteistettiin, mutta tunnelia ei levennetty vaan uusi rinnakkaisraide kiersi vuoren ympäri. Toinen linjaus suljettiin lopulta 13. helmikuuta 1966 kolmannen linjauksen tullessa käyttöön.


title: Eastern Railway (Australia)

text: 1950-luvulla Western Australian Government Railways huomasi että edellinen linjaus ei ollut enää oveltuva tulevalle liikennemäärälle tai -tarpeille. Kuitenkin vasta 1960-luvulla uuden kolmannen linjauksen rakentaminen Avon Valleyn halki aloitettiin. Linjaus siirrettiin alkuperäisiä linjauksia huomattavasti pohjoisemmaksi. Radalle jouduttiin kaivamaan myös useita maaleikkauksia, joista huomattavimpia on Windmill Hill Cutting Toodyayn itäpuolella.


title: Eastern Railway (Australia)

text: Rata rakennettiin käyttäen puisia ratapölkkyjä sekä kiskoja jotka painoivat 46,6 kg/m. Rataa perusparannettiin myöhemmin vaihtamalla ratapölkyt betonisiin sekä vaihtamalla kiskot 60 kg/m painoisiksi. Uudella radalla on edeltäjiään huomattavasti loivemmat nousut, ja sillä sallitaan suuremmat nopeudet.


title: Eastern Railway (Australia)

text: Rataosuus on kauttaaltaan kolmikiskoraidetta, jossa samassa raidelinjassa on sisäkkäin kaksi raideleveyttä: standardilevyisen 1 435 millimetrin raiteen kiskoparin sisäpuolella on kolmas kisko, jotta radalla voidaan liikennöidä myös kapearaiteisella 1 067 mm:n raideleveydellä olevalla kalustolla. Kolmikiskoratkaisuja on käytetty myös junakohtauspaikkojen sivuraiteilla.


title: Eastern Railway (Australia)

text: Rataosuus avattiin liikenteelle 13. helmikuuta 1966, yhtä aikaa aiempien linjausten lakkauttamisen kanssa.


title: Eastern Railway (Australia)

text: Rataosuus on edelleen käytössä, ja sitä käyttävät tavaraliikenteen lisäksi "Transwa Prospector", "Transwa Avonlink" sekä "Indian Pacific" -henkilöjunat.


title: Eastern Railway (Australia)

text: Alkuperäiset Eastern Railwayn linjaukset ovat suurelta osin edelleen nähtävillä, ja niitä käytetään pyöräily- ja retkeilypolkuina sekä hevosteinä. Yli 80 kilometriä alkuperäisestä linjauksesta on käytössä kulkuväylänä, alkaen Bellevuesta Midlandin läheltä ja päättyen Clacklineen.


title: Eastern Railway (Australia)

text: Alkuperäinen Perthin ja Fremantlen välinen rataosuus on edelleen paikallisliikenteen käytössä., ja sen käyttäjiä ovat paikallisliikennettä hoitava Transperth sekä tavaraliikenne.


title: Eastern Railway (Australia)

text: Railway Reserve Heritage Trail on Mudsrin Shire Councilin alkuunsaattama ja eri tahojen rahoittama ja ylläpitämä perinnepolku. Vuosina 2004–2006 polku varustettiin kattavin opastein ja sitä kunnostettiin huomattavasti. Polulla järjestetään vuosittainen "Trek the Trail" -tapahtuma yhteistyössä Mundaring and Hills Historical Societyn, Mundaring Shire Concilin ja Mundaring Visitor Centren kanssa.


title: Lakiehdotus

text: Lakiehdotus on lain muotoon kirjoitettu eduskunnan käsiteltäväksi jätetty ehdotus, josta tulee laki, jos eduskunta ehdotuksen hyväksyy. Lakiehdotus sisältyy tavallisesti hallituksen esitykseen, kansanedustajan jättämään lakialoitteeseen tai lakiehdotuksen muodossa olevaan kansalaisaloitteeseen. Yhteen hallituksen esitykseen sisältyy yksi tai useampia lakiehdotuksia. Lakiehdotus voidaan tehdä uuden lain säätämiseksi tai voimassa olevan lain muuttamiseksi, selittämiseksi tai kumoamiseksi.


title: Lakiehdotus

text: Yleiskielessä käytetään usein "lakiesitystä" nimityksen "lakiehdotus" tilalla. "Lakiesitys" tarkoittaa "hallituksen esitystä lain säätämiseksi". Säädöskielessä käytetään pelkästään nimitystä "hallituksen esitys".


title: Lakiehdotus

text: Vaikka lakiehdotus muuten noudattaa lain muotoa, ei siinä tietenkään ole antopäiväystä eikä allekirjoituksia. Ne löytyvät vasta valmiista laista. Lain voimaantulon päivämääräkin yleensä puuttuu, jolloin sen määrää presidentti lakia vahvistaessaan.


title: Uittoyksikkö

text: Uittoyksikkö on uittosäännössä määritelty laskennallinen yksikkö, jonka perusteella kustannukset jaetaan yhteisuittoon osallistuvien puutavaran omistajien ja eri puutavaralajien kesken. Eri uittosäännöissä käytetään hyvin erilaisia uittoyksikköjen määräytymisperusteita. Kappaleittain laskettavat puutavarat kuten tukit katsotaan usein paksuudesta riippumatta kukin kappale aina yhdeksi uittoyksiköksi tiettyyn pituuteen saakka. Määrämittaa pidempien tukkien katsotaan olevan puolitoista tai kaksi uittoyksikköä. Määräytymisperusteena voi olla myös puutavaran tilavuus, jolloin yleensä mittayksikkönä on kiintokuutiometri. Lehtipuutukeille lasketaan tavallisesti 50–100 prosenttia suurempi uittoyksikkömäärä. Pinottavaa puutavaraa uittoyksiköiksi määritettäessä lasketaan yksi pinokuutiometri tavallisesti 2,5–4 uittoyksiköksi. Tilavuusyksiköistä johdettuja uittoyksikköjä laskettaessa käytetään usein uittohankaluuskertoimia.


title: Otto von Lossow

text: Otto von Lossow (15. tammikuuta 1868 Hof, Saksa – 25. marraskuuta 1938 München, Saksa) oli saksalainen kenraalimajuri Weimarin tasavallan aikana.


title: Otto von Lossow

text: Lossow liittyi Baijerin armeijaan 1888. Hän osallistui Kiinan boksarikapinaa tukahduttaneeseen kansainväliseen osastoon vuonna 1900. Ensimmäisen maailmansodan aikana hän oli Saksan asevoimien yhteysupseerina Turkissa. Gallipolin taistelun aikana hän toimi neuvonantajana Osmanien valtakunnan armeijalle ympärysvaltojen joukkoja vastaan.


title: Otto von Lossow

text: Sodan jälkeen Lossow jäi palvelemaan Reichswehriin, Weimarin tasavallan asevoimiin. Vuodesta 1920 hän toimi jalkaväen sotakoulun johtajana. Vuonna 1923 hänet nimitettiin jäseneksi kolmihenkiseen Baijerin osavaltiohallintoon, nk. Baijerin triumviraattiin, jonka keulahahmo oli Gustav von Kahr. Koska osavaltiossa oli levotonta armeijan komentaja Hans von Seeckt käski Lossowia pidättämään aseistautuneiden natsiryhmien johtajat ja lisäksi lakkauttamaan natsien lehden "Völkischer Beobachter"in. Lossowin epäröityä hänet erotettiin ja tilalle nimitettiin Kress von Kressenstein. Kahr kuitenkin sai säilytettyä viran Lossowilla.


title: Otto von Lossow

text: Yrittäessään oluttupavallankaappausta marraskuussa Adolf Hitlerin johtamat natsit vangitsivat Lossowin ja muut triumviraatin jäsenet. Lossow aikoi aluksi liittyä mukaan vallankaappaukseen, mutta muutti mieltään, sillä hänen apulaiskomentajansa oli saanut ylempää ohjeet tukahduttaa yritys joka tapauksessa. Lossowia ei tuomittu epäröinnistä, mutta hän ei saanut enää uusia tehtäviä erottamisensa maaliskuussa 1924 jälkeen.


title: Eva Ingman

text: Eva Wilhelmina Ingman (22. kesäkuuta 1853 Helsinki – 18. joulukuuta 1914 Dresden, Saksa) oli suomalainen Saksassa asunut taidemaalari.


title: Eva Ingman

text: Ingmanin vanhemmat olivat professori Erik Alexander Ingman ja Eva Wilhelmina Perander. Eva Ingman ja hänen vanhempi sisarensa Anna menettivät vanhempansa jo varhain ja viettivät suuren osan lapsuudestaan Karjalohjalla Pellin tilalla tätiensä Amalia ja Sophie Louise Peranderin luona Elias Lönnrotin toimiessa sisarusten holhoojana.


title: Eva Ingman

text: Eva Ingman kävi Helsingin ruotsalaisen tyttökoulun ja opiskeli sitten Helsingissä Alexandra Frosterus-Såltinin johdolla 1865–1866 ja B. Reinholdin johdolla 1869–1871. Ingman jatkoi taideopintoja Saksassa Weimarissa ja Dresdenissä Th. von Oerin, Z. von Suchovolskin ja C. Bautzerin johdolla vuodesta 1871 ja täydensi opintojaan vielä Italiassa, Münchenissä ja Lontoossa. Hänen erikoisalakseen tuli muotokuvamaalaus.


title: Eva Ingman

text: Ingman asui 1870-luvulla jonkin aikaa Suomessa toimien muotokuvamaalarina. Hän ei saanut kuitenkaan riittävästi tilauksia ja niinpä hän muutti soitonopettajana toimineen sisarensa Anna Ingmanin ja tätinsä Amalia Peranderin kanssa pysyvästi asumaan Dresdeniin. Eva Ingman maalasi Saksassa muotokuvia ja myös jäljensi taideteoksia.


title: Nina Mikkonen

text: Nina Margita Mikkonen (o.s. Salonen, s. 11. heinäkuuta 1964) on suomalainen kotiäiti sekä entinen Myrskylän kunnan kunnanvaltuutettu ja Myrskylän seurakunnan kirkkovaltuutettu. Nina Mikkonen oli naimisissa Timo T. A. Mikkosen kanssa 2001-2017. Heillä on kaksi poikaa, Mikael ja Matias.


title: Nina Mikkonen

text: Nina Mikkonen oli Myrskylän kunnanvaltuustossa kauden 2005–2008 kokoomuslaisena valtuustoedustajana. Hän oli Myrskylän kirkkovaltuustossa, mutta erosi kesken kauden kahden vuoden jälkeen.


title: Nina Mikkonen

text: 8. maaliskuuta 2009 Nelosella alkoi "Mikkosten maailma" -niminen ohjelma, jossa seurattiin Mikkosten perheen elämää. Ohjelmasarja on sittemmin julkaistu myös DVD:nä. Nina Mikkonen on julkisuudessa esiintynyt lasten päivähoidon vastustajana.


title: Nina Mikkonen

text: Mikkonen asui Orimattilassa ennen muuttoaan Helsinkiin vuodenvaihteessa 2017.


title: Nina Mikkonen

text: Koulutukseltaan Mikkonen on kampaajamestari. Mikkonen on aikaisemmin työskennellyt kampaajana vuoteen 2011 asti jolloin hänen miehensä Timo T. A. sai kallonpohjavaltimotukoksen ja Nina toimi Timon kuolemaan asti omaishoitajana. Hän on työskennellyt myös toimitusjohtajana. Vuonna 2017 Nina aloitti työn kahvilatyöntekijänä.


title: L. M. Viherjuuri

text: Leonard Maurits Viherjuuri (vuoteen 1906 Grönroth; 12. elokuuta 1885 Helsinki – 19. marraskuuta 1957 Helsinki) oli suomalainen toimittaja, joka työskenteli "Suomen Kuvalehden" päätoimittajana ja hoiti Yleisradion toimitusjohtajan tehtäviä.


title: L. M. Viherjuuri

text: Viherjuuren vanhemmat olivat junailija Rikhard Mauritz Grönroth ja Emma Vähä-Uotila. Hän pääsi ylioppilaaksi 1905 ja toimi aluksi "Uuden Suomettaren" aputoimittajana 1907–1917 ja sitten "Suomen Kuvalehden" päätoimittajana 1918–1936. Viherjuuri perusti "Rautatieläis"-lehden 1917 ja oli myös sen toimittajana. 1920-luvulla hän toimitti "Langaton"-lehteä 1924–1927 sekä "Otavaista" 1922–1923. Hän toimitti lisäksi "Otavan Joulu" -julkaisua vuosina 1921–1930 ja kirjoitti pakinoita nimimerkillä Vehka-Heikki. Vuonna 1936 Viherjuuri perusti "Radiokuuntelija"-lehden ja toimitti sitä vuoteen 1957 saakka.


title: L. M. Viherjuuri

text: Viherjuuri hoiti virkaatekevänä Yleisradion toimitusjohtajan tehtäviä ensimmäisenä 1926–1927. Hän toimi Suomen teollisuuden valtuuskunnan keskuskomitean sihteerinä vuodesta 1917, Suomen kultaseppien liiton sihteerinä 1908–1925, Suomen sanomalehtimiesten liiton puheenjohtajana 1946–1949 sekä "Helsingin sanomalehtimiesten yhdistyksen" puheenjohtajana 1930–1948. Viherjuuri oli puheenjohtajana "liikennekulttuurikomiteassa" 1929–1939 sekä sen seuraajaksi perustetussa Taljassa vuodesta 1939.


title: Guido Gadolin

text: Guido Gadolin (28. heinäkuuta 1851 Dalkarbyn kartano, Pohja – 12. huhtikuuta 1932 Helsinki) oli suomalainen kenraalimajuri joka toimi myös Oulun läänin kuvernöörinä ja Suomen paperiteollisuuden harjoittajien Keskuskonttorin taloudenhoitajana.


title: Guido Gadolin

text: Gadolinin vanhemmat olivat Vaasan merenkulkukoulun johtaja, kapteeniluutnantti Nils Anders Gadolin ja Amanda Sofia Krabbe. Hän valmistui Haminan kadettikoulusta 1873 ja palveli sitten henkikaartin krenatöörirykmentissä 1873–1881. Gadolin osallistui rykmentin 10. komppanian päällikkönä Venäjän-Turkin sotaan 1877–1878. Kapteeniksi 1881 ylennetty Gadolin palveli komppanianpäällikkönä 8. Viipurin suomalaisessa tarkk'ampujapataljoonassa 1881–1883 ja nuorempana upseerina sekä pataljoonan taloudenhoitajana 6. Mikkelin tarkk'ampujapataljoonassa 1883–1895. Hänestä tuli everstiluutnantti 1885 ja eversti 1895. Viimeksi Gadolin oli 2. Turun tarkk'ampujapataljoonan komentajana 1895–1902. Gadolin siirrettiin Venäjän armeijaan reserviin 1902 ja hän sai virallisesti eron armeijasta 1906 kenraalimajuriksi ylennettynä.


title: Guido Gadolin

text: Suomen sotaväen lakkauttamisen jälkeen reserviin siirtynyt Gadolin toimi J. C. Frenckell & Son Ab:n Helsingin konttorin johtajana 1903–1905. Hän oli sitten Oulun läänin kuvernöörinä vuosina 1905–1911 mutta erosi tehtävästä venäläistämispolitiikan vuoksi. Tämän jälkeen Gadolin toimi 1912–1918 Suomen paperiteollisuuden harjoittajien Keskuskonttorin taloudenhoitajana. Suomen sisällissodan aikana Gadolin toimi kenraalimajurin arvoisena valkoisten puolella kutsuntatoimiston järjestämiskomitean puheenjohtajana ja toukokuussa 1918 Suomen ylisotaoikeuden vt. puheenjohtajana. Hän sai eron Suomen armeijan palveluksesta 27. toukokuuta 1918 ja palasi hoitamaan taloudenhoitajan tehtäviään Suomen paperiteollisuuden harjoittajien Keskuskonttoriin. Tässä tehtävässä Gadolin oli vuoteen 1929 saakka.


title: Guido Gadolin

text: Gadolin oli naimisissa vuodesta 1885 kenraalimajuri Robert Salomon Savanderin tyttären Aina Helena Savanderin kanssa. Heidän poikiaan olivat jääkärieverstiluutnantti Nils Gadolin ja lääkäri, professori Håkan Robert Gadolin.


title: Uittoyhdistys

text: Uittoyhdistys eli vanhassa kielessä lauttausyhdistys on Suomessa käytössä oleva julkisoikeudellinen yhdistys, jollainen uitettavan puutavaran omistajien tuli perustaa niissä tapauksissa, joissa laki edellytti uiton suorittamista yhteisesti jossakin vesistössä. Uittoyhdistyksen hallituksen tehtävänä oli huolehtia koko uiton suorittamisesta osakkaiden puolesta ja heidän lukuunsa.


title: Uittoyhdistys

text: Vesistöihin, joissa oli sulku, arvokas laitos tai runsaasti kalastusta, tuli vahvistaa uittosääntö. Siinä määrättiin saiko kukin uittaa puunsa erikseen, vai tuliko se tehdä yhteisesti. Uitto määrättiin pääsääntöisesti yhteiseksi. Uittoyhdistykselle vahvistetuissa säännöissä määritellään osakkaiden keskinäinen suhde, heidän kokoontumisensa, miten hallitus (lauttaushallitus) valitaan ja määräykset uiton suorittamisesta. Ennen uiton aloittamista oli valittava uittopäällikkö (lauttauksenpäällysmies) ja merkittävä uitettava puutavara uittomerkillä niin, että se voitiin erottaa toisten käyttämistä merkeistä. Uittoyhdistyksen hallitus hyväksyi osakkaiden käyttämät uittomerkit.


title: Uittoyhdistys

text: Asetus metsätuotteiden lauttaamisesta annettiin 1873. Sen perusteella kuvernöörit vahvistivat Suomen ensimmäiset uittosäännöt. Ensimmäisenä yhteisuiton aloitti Kymin Lauttausyhtiö 1873. Vuonna 1936 Suomessa oli 31 uittoyhdistystä, vuonna 1963 niitä oli 26. Irtouittoa käytettiin viimeisenä Kemijoessa, josta se loppui 1991. Nippu-uitto on jatkunut Järvi-Suomen alueella ja Vuoksen vesistössä. Nykyisin Suomen ainoa uittoa suorittava uittoyhdistys on Järvi-Suomen Uittoyhdistys, joka toimii Varkauden ja Joensuun pohjoispuolisissa vesistöissä. Yhdistyksen jäsenet ovat Metsähallitus, Metsäliitto, Stora Enso ja UPM.


title: Kaarlo Koskimies (poliitikko)

text: Kaarle Yrjö (Kaarlo) Koskimies (vuoteen 1906 Forsman; 8. toukokuuta 1881 Helsinki – 25. kesäkuuta 1951 Helsinki) oli suomalainen kanslianeuvos, joka toimi "Uuden Suomen" päätoimittajana ja Helsingin yliopiston hallintomiehenä. Koskimies oli myös kokoomuspuolueen poliitikko.


title: Kaarlo Koskimies (poliitikko)

text: Forsmanin vanhemmat olivat kansakoulujen tarkastaja Karl Waldemar Forsman ja Fanny Beata Tujulin. Hän pääsi ylioppilaaksi Vaasan reaalilyseosta 1898. Koskimies toimi Helsingin yliopiston Etelä-Pohjalaisen osakunnan kuraattorina 1908–1916 ja ylioppilaskunnan hallituksen puheenjohtajana 1911. Koskimies oli eteläpohjalaisten vuonna 1912 valmistuneen Ostrobotnia-osakuntatalon rakennustoimikunnan puheenjohtajana ja talon valmistuttua hän oli talon isännöitsijänä 1911–1947.


title: Kaarlo Koskimies (poliitikko)

text: Koskimies oli Helsingin yliopiston toinen kons. amanuenssi 1915–1918, reistraattori 1919–1921, kanslerin ja sijaiskanslerin sihteeri 1920–1923 sekä yliopistonsihteeri 1935–1949. Koskimies toimi Helsingin suomalainen kirjakauppa Oy:n toimitusjohtajana 1915–1917, "Uusi Päivä" -lehden päätoimittajana 1917–1918 ja hän oli myös Aktiivisen keskuskomitean jäsen 1917.


title: Kaarlo Koskimies (poliitikko)

text: Koskimies oli "Uuden Suomen" päätoimittajana 1922–1932. Hänen aikanaan lehden levikki kasvoi lähelle "Helsingin Sanomien" levikkiä, mutta Koskimies joutui eroamaan paikaltaan poliittisten linjaerimielisyyksien vuoksi 1930-luvun alussa. 1920- ja 1930-luvulla hän oli myös Suomen sanomalehtimiesten liiton puheenjohtajana 1922–1928, Helsingin kaupunginvaltuutettuna 1926–1928 sekä kokoomuksen puoluevaltuuskunnan jäsenenä 1919–1920, 1924–1932 ja 1936–1938. Koskimies sai kanslianeuvoksen arvonimen vuonna 1940.


title: Kaarlo Koskimies (poliitikko)

text: Kaarlo Koskimies oli naimisissa vuodesta 1947 filosofian maisteri Irma Fanny Ulrika Poijärven (ent. Boijer) kanssa.


title: Kaarlo Koskimies (poliitikko)

text: Vuonna 1903 Forsman johti niin sanottuja "decemvirejä" eli kymmenen vanhasuomalaisen ylioppilaan ryhmää, jotka julkaisemassaan julistuksessa "Asevelvollisuus-ijässä oleville tovereille" ilmoittivat vastustavansa kutsuntalakkoja. Hän joutui tämän seurauksena voimakkaan parjauksen kohteeksi ylioppilaskunnassa. Forsman oli myös vuonna 1904 perustetun "Raataja"-lehden tosiasiallinen päätoimittaja.


title: Percy Fawcett

text: Percy Harrison Fawcett (31. elokuuta 1867, Devon, Englanti – katosi 29. toukokuuta 1925) oli brittiläinen arkeologi ja tutkimusmatkailija. Fawcett oli aikansa julkkis, ja katoaminen pysyi vuosikymmenet lehtijuttujen ja kirjojen aiheena.


title: Percy Fawcett

text: Fawcett katosi yhdessä poikansa Jack Fawcettin kanssa epäselvissä olosuhteissa etsiessään muinaista kadonnutta kaupunkia Brasilian viidakosta. Hänen on sanottu olleen esikuva Indiana Jonesin hahmolle. Tintti-sarjakuvassa "Särkynyt korva" hän esiintyy nimellä Ridgewell, ja Arthur Conan Doyle käytti häntä esikuvana teoksensa "Kadonnut maailma" hahmolle John Roxton. Fawcett on ollut Comics Scene -lehden mukaan mallina Shadow-sarjakuvahahmon alter egolle Kent Allardille.


title: Percy Fawcett

text: Fawcett syntyi vuonna 1867 Torquayissa, Devonissa Edward B. ja Myra Fawcettin perheeseen. Hänen Intiassa syntynyt isänsä oli Royal Geographic Society -seuran jäsen.


title: Percy Fawcett

text: Vuonna 1886 Fawcett nimitettiin upseeriksi, ja hän palveli Trincomaleessa Ceylonissa (nyk. Sri Lanka), jossa hän myös tapasi vaimonsa. Myöhemmin Fawcett työskenteli salaisen palvelun tehtävissä Pohjois-Afrikassa ja oppi samalla selviytymään ankarissa oloissa. Fawcett oli H. Rider Haggardin ja Arthur Conan Doylen ystävä. Doyle käytti hänen tarinoitaan Mato Grosson osavaltion koskemattomista vuorista, tiheistä metsistä ja ylitsepääsemättömistä rotkoista inspiraationa romaaniinsa "Kadonnut maailma".


title: Percy Fawcett

text: Fawcett teki ensimmäisen tutkimusmatkansa Etelä-Amerikkaan 1906, kun hän matkusti Royal Geographic Societyn toimeksiannosta Brasiliaan kartoittamaan viidakkoaluetta Brasilian ja Bolivian rajalla. Hän saapui La Pazin Boliviaan heinäkuussa. Matkansa aikana Fawcett väitti nähneensä jättiläisanakondan, minkä takia häntä pidettiin tiedeyhteisön piirissä naurettavana. Hän raportoi myös muista eläintieteelle tuntemattomista mystisistä eläimistä, kuten kissaa muistuttavasta koiraeläimestä "mitla", jonka hän väitti nähneensä kahdesti.


title: Percy Fawcett

text: Fawcett teki seitsemän tutkimusmatkaa vuosina 1906–1924. Hän tuli toimeen paikallisen väestön kanssa lahjoitusten, kärsivällisyyden ja kohteliaan käytöksen avulla.


title: Percy Fawcett

text: Vuoden 1913 löytöretkensä jälkeen Fawcett väitti nähneensä koiria, joilla oli kaksi kuonoa. Hän palasi armeijaan aktiivipalvelukseen ensimmäisen maailmansodan aikana, mutta sodan jälkeen hän palasi Brasiliaan tutkimaan paikallisia villieläimiä ja arkeologiaa.


title: Percy Fawcett

text: Vuonna 1925 The Glove -nimisen lontoolaisen liikemiesryhmän rahoittamana Fawcett palasi viidakkoon vanhimman poikansa Jackin kanssa.


title: Percy Fawcett

text: Hän oli tutkinut muinaisia tarinoita sekä historiateoksia ja oli varma, että jossakin Mato Grosson alueella olisi olemassa kadonnut kaupunki, jonka hän nimesi Z-kirjaimella. Fawcett jätti jälkeensä ohjeet, joissa hän määräsi, että jos hänen retkikuntansa ei palaisi, etsintäpartioita ei pitäisi lähettää, koska etsijät saattaisivat kokea saman kohtalon.


title: Percy Fawcett

text: Fawcett nähtiin viimeisen kerran 29. toukokuuta 1925, kun hän sähkötti vaimolleen olevansa valmis matkustamaan kartoittamattomalle seudulle ainoastaan poikansa Jackin ja poikansa ystävän Raleigh Rimmellin kanssa. Heidän tiedetään ylittäneen Amazonin sivujoen Xingun, minkä jälkeen heistä ei ole minkäänlaisia havaintoja.


title: Percy Fawcett

text:
Monet olettivat, että paikalliset intiaaniheimot olisivat tappaneet heidät. Molemmat nuoret miehet näyttivät valjuilta ja sairailta, kun heidät nähtiin viimeisen kerran. Heidän murhaamisestaan ei ole todisteita. Todennäköistä onkin, että he kuolivat Brasilian viidakossa luonnollisista syistä.
Intiaaniheimo löysi 1927 Fawcettin nimikyltin. Läheltä baciaryintiaanien aluetta löytyi Fawcettin kompassi vuonna 1933.


title: Percy Fawcett

text: Seuraavien vuosikymmenien aikana eri ryhmittymät tekivät useita tuloksettomia etsintäretkiä. He kuulivat ainoastaan erilaisia huhuja, joita ei voitu vahvistaa. 100 henkilöä on kuollut yli 13 etsintämatkalla, joiden tarkoituksena oli saada selville Fawcettin kohtalo.


title: Percy Fawcett

text: Tanskalainen tutkimusmatkailija Arne Falk-Rønne matkusti Mato Grossoon 1960-luvulla. Vuonna 1991 ilmestyneessä kirjassaan hän kertoi kuulleensa Fawcettin kohtalon Villas Boasin veljeksiltä, jotka puolestaan olivat kuulleet sen yhdeltä Fawcettin murhaajilta.


title: Percy Fawcett

text: Tarinan mukaan Fawcettille ja hänen seurueelleen tapahtui joella vahinko, ja he kadottivat suurimman osan intiaaniheimoille tarkoitetuista lahjoista. Matkan jatkaminen ilman lahjoja oli vakava etikettivirhe. Koska kaikki seurueen jäsenet olivat enemmän tai vähemmän sairaita, päättivät kalapalo-heimon jäsenet tappaa heidät.


title: Percy Fawcett

text: Jack Fawcettin ja Raleigh Rimellin ruumiit heitettiin jokeen. Percy Fawcett sai kuitenkin hautajaiset vanhana miehenä ja siksi ansioituneena. Falk-Rønne vieraili kalapalo-heimon luona ja kertoi, että yksi heimon jäsenistä vahvisti Villas Bosasin tarinan Fawcettin surmaamisesta.


title: Percy Fawcett

text: Vuonna 1951 Orlando Villas Boas oletettavasti vastaanotti Fawcettin luurangon jäännöksen ja järjesti niille tieteellisen analyysin. Analyysi vahvisti luiden olevan Fawcettin. Fawcettin poika Brian Fawcett (1906–1984) kieltäytyi hyväksymästä sitä. Villas Boasin mukaan Briania kiinnosti vain rahan tekeminen isänsä kohtaloa käsittelevillä kirjoilla. Vuonna 1965 luita säilytettiin laatikossa yhdessä Villas Boasin veljesten asunnossa São Paulossa.


title: Percy Fawcett

text: Vuonna 1988 englantilainen tutkimusmatkailija Benedict Allen keskusteli kalapalo-heimon jäsenten kanssa. Heimon vanhin Vajuvi väitti BBC:n nauhoitetussa haastattelussa Allennille, että Villas Boasin löytämät luut eivät olleet Fawcettin jäännökset. Vajuvi sanoi myös, että hänen edustamallaan heimolla ei ollut mitään osuutta Fawcettin katoamiseen. Väitteitä ei ole pystytty todistamaan.


title: Percy Fawcett

text: 21. maaliskuuta 2004 brittiläinen sanomalehti "The Observer" kertoi, että televisio-ohjaaja Misha Williams oli tutkinut Fawcettin papereita ja saanut selville että Fawcettin ei ollut tarkoitus palata matkaltaan. Fawcettin tarkoituksena oli perustaa teosofinen yhdyskunta viidakkoon. Tämän tarinan jatko-osa julkaistiin muutamia kuukausia myöhemmin "The New Yorker" -lehdessä. Saman artikkelin mukaan kadonneen Z-kaupungin olisi löytänyt arkeologi Michael Heckenberger.


title: Mark Wotte

text: Mark Wotte (s. 16. joulukuuta 1960) on alankomaalainen jalkapallovalmentaja ja entinen puolustaja. Hän toimii Skotlannin jalkapalloliiton johtotehtävissä.


title: Mark Wotte

text: Wotten pelaajaura jäi varsin vaatimattomaksi ja hän pelasi ammattilaisena vain kuuden vuoden ajan. Ura alkoi piskuisessa FC Vlaardingenissä 1980 ja yhden menestyksekkään kauden jälkeen hän siirtyi suurseura Feyenoordiin, jossa peliaika jäi kuitenkin varsin vähäiseksi. 1982 Wotte jätti Feyenoordin ja pelasi kauden 1982/83 ADO Den Haagissa, josta siirtyi SVV:hen. Hän lopetti uransa SVV:ssä 1986.


title: Mark Wotte

text: Wotte aloitti valmennusuransa FC Lissen peräsimessä 1994. Kahden Lisse-kauden jälkeen Wotte siirtyi ADO Den Haagin peräsimeen. Kahden Eerste Divisie -kauden jälkeen Wotte siirtyi 1998 FC Utrechtin päävalmentajaksi ja debytoi pääsarjavalmentajana. Kausi Utrechtissa toi sijan 12. Wotte jätti Utrechtin alkuvuodesta 2000 ja siirtyi loppukaudeksi FC Den Boschin peräsimeen, mutta hänkään ei pystynyt pelastamaan seuraa putoamiselta.


title: Mark Wotte

text: Wotten suorituksen Utrechtissa toivat hänelle nimeä ja vuonna 2000 hän siirtyi Alankomaiden U21-maajoukkueen päävalmentajaksi. Wotte luotsasi yhdessä André Wetzelin kanssa "Jong Oranjen" alle 21-vuotiaiden EM-kisoissa aina pudotuspelivaiheeseen saakka, jossa Englanti oli parempi yhteismaalein 3–2 ja näin Alankomaat putosi lopputurnauksesta.


title: Mark Wotte

text: Wotte palasi maajoukkuetehtävien jälkeen takaisin Eredivisiehen ja luotsasi yhdessä Wetzelin kaksi seuraavaa kautta Willem II Tilburgia. Parhaimmillaan seura oli kaudella 2003/04 seitsemäs. Jätettyään Willemin Wotte työskenteli Feyenoordin organisaatiossa teknisenä johtajana palaten valmennustehtäviin egyptiläisen Ismailyn päävalmentajana vuonna 2006. Pesti Egyptissä jäi lyhyeksi ja hän palasi jo joulukuussa 2006 Eredivisiehen ottaen RKC Waalwijkin komentoonsa. Wotte ei kuitenkaan onnistunut pelastamaan seuraa putoamiselta ja kauden jälkeen hän sai jättää tehtävänsä.


title: Mark Wotte

text: Vuonna 2008 Wotte toimi lyhyen aikaa Ismaily SC:n päävalmentajana kunnes siirtyi toukokuussa 2008 Englannin Mestaruussarjassa pelaavan Southampton FC:n apulaisvalmentajaksi. Tammikuussa 2009 hän nousi mestaruussarjassa häntäpäähän juuttuneen seuran päävalmentajaksi Jan Poortvlietin erottua tehtävistään.


title: Mark Wotte

text: Wotte jätti Sotonin heinäkuussa 2009 seuran siirryttyä sveitsiläisomistukseen. Wotte ei onnistunut pelastamaan seuraa putoamiselta Englannin Ykkösliigaan.


title: Mark Wotte

text: Wotte palasi valmennustehtäviin tammikuussa 2010 allekirjoitettuaan puolitoistavuotisen sopimuksen Romanian pääsarjassa pelaavan FC Universitatea Craiovan kanssa. Hyvästä menestyksestä huolimatta Wotte sai potkut tehtävistään jo toukokuussa.


title: Mark Wotte

text: Kesäkuussa Wotte jatkoi uraansa palaamalla egyptiläisen Ismailyn peräsimeen. Kesäkuussa 2011 Wotte jätti Ismailyn ja siirtyi Skotlannin jalkapalloliiton johtotehtäviin.


title: Torsten Wasastjerna

text:
Torsten Gideon Wasastjerna (17. joulukuuta 1863 Helsinki – 1. heinäkuuta 1924 Helsinki) oli suomalainen taidemaalari.
Wasastjerna tunnetaan parhaiten hänen vuoden 1890 vaiheilla maalaamistaan impressionistisista maisemamaalauksista mutta hän maalasi myöhemmin myös fantasia-aiheita ja symbolistisia maalauksia.


title: Torsten Wasastjerna

text: Wasastjerna opiskeli Suomen taideyhdistyksen piirustuskoulussa 1879–1885 sekä Helsingin yliopiston piirustussalissa 1883–1885 ja Taideteollisessa keskuskoulussa 1885. Ulkomailla Wasastjerna opiskeli Düsseldorfin taideakatemiassa 1885–1888 sekä Pariisissa.


title: Torsten Wasastjerna

text:
Wasastjerna kirjoitti myös runoja ja näytelmän.
Hänen vanhempansa olivat lakitieteen kandidaatti, apukamreeri Edvin Gideon Wasastjerna ja Rudolfina Charlotta Barck.


title: Taloudellinen yhdistys

text: Taloudellinen yhdistys on yhteisö, joka pyrkii tuottamaan jäsenilleen rahallista tai muuta taloudellista hyötyä tai joka muuten harjoittaa taloudellista toimintaa. Taloudellisten yhdistysten toimintaan ei sovelleta yhdistyslakia, vaan erityislainsäädäntöä tai yhdistystä perustettaessa sovittuja tai myöhemmin muutettuja sääntöjä. Taloudellisen yhdistyksen toimielimet ovat yhdistyksen kokous, hallitus ja tilintarkastajat.


title: Taloudellinen yhdistys

text: Taloudellisille yhdistyksille on ollut tyypillistä, ettei niiden säännöissä määrätä ennalta pääoman suuruutta eikä jäsenmäärää. Taloudellisia yhdistyksiä varten ei ole Suomessa säädetty erityistä omaa yhteisölakia, vaan niistä on vain mainintoja säädöksissä, kuten esimerkiksi tuloverolaissa ja yhdistyksen muuttamisesta osuuskunnaksi. Aatteellinen toiminta ei saa olla taloudellisen yhdistyksen päätarkoitus; muuten voidaan yhdistyksen tarkoitus ja toimiala päättää vapaasti.


title: Taloudellinen yhdistys

text: Taloudellisia yhdistyksiä ovat olleet:


title: Taloudellinen yhdistys

text: Monet puhelinyhdistykset ovat nyttemmin muuttuneet osuuskunniksi.


title: Taloudellinen yhdistys

text: Suomen kaupparekisterissä ei vuoden 2016 lopussa ollut enää ainoatakaan taloudellista yhdistystä. "Finntimber-Suomen Sahatavarayhdistys" lakkautettiin vuonna 2016. Yhdistyksen toiminta oli loppunut jo aiemmin.


title: Ilmari Ikonen

text: Ilmari Herman Ikonen (21. maaliskuuta 1897 Myllykoski, Sippola – 19. kesäkuuta 1953) oli suomalainen taidemaalari.


title: Ilmari Ikonen

text: Ikosen vanhemmat olivat rautatievirkailija Herman August Ikonen ja Ida Maria Siippainen. Hän kävi kolme luokkaa yhteiskoulua ja opiskeli Taideteollisen keskuskoulun iltakursseilla 1911 sekä Suomen Taideyhdistyksen piirustuskoulussa 1917–1919 ja 1921–1924. Ikonen teki opintomatkan Pariisiin vuonna 1933. Hän teki taiteilijan debyyttinsä 1921 ja hänen töitään oli esillä Suomen Taiteilijain näyttelyissä vuosina 1921–1943.


title: Ilmari Ikonen

text: Ikonen tunnettiin ennen kaikkea maisemamaalarina.


title: Kalkkaro

text: Kalkkaro on Petri Hiltusen luoma lännensarjakuva. "Kalkkaro" ilmestyy sanomalehtistrippinä muun muassa "Aamulehdessä". Stripeistä on koottu myös kaksi albumijulkaisua.


title: Kalkkaro

text: Sarjakuva ajoittuu 1800-luvun puoliväliin. Päähenkilö on nuori Thomas Morrison, lempinimeltään Kalkkaro. Hän asuu äidinsä luona syrjäisellä hevostilalla Arizonassa. Ensimmäisessä tarinassa "Ihmispetojen laakso" Kalkkaro etsii ystävänsä pyssytaituri Fabien Rabassen kanssa Kalkkaron kadonnutta setää ja löytää asteekkien kadonneen aarteen. Toisessa tarinassa "Laiton maa" etsintäkuulutettu rikollinen kaappaa Kalkkaron ja yrittää lavastaa murhan intiaanien tekemäksi. Kalkkaro pelastuu ja selvittää kamppailun kadonneesta rahalähetyksestä. Kolmas tarina tuo Kalkkaron kotiin Ku Klux Klanin vainoaman miehen, jota syytetään murhasta. Kalkkaro selvittää tilanteen miehen kotikonnuilla ja vapauttaa orjina pidetyt mustat. Neljännessä tarinassa Kalkkaro etsii parannusta äidilleen, jota voodootaika on vahingoittanut. Fabien Rabasse kamppailee veljeään vastaan ja yrittää puhdistaa isänmurhaajan maineensa.


title: Kalkkaro

text: Toukokuussa 2012 Lempo Kustannus alkoi julkaista Kalkkaroa 50-luvun tyylisinä liuskalehtinä. Lehti ilmestyy kerran kuukaudessa.


title: Värriö

text:
Värriö on kylä Savukoskella. Värriöllä sijaitsee melko suuri Värriöjärvi, jossa on kalaa. Värriön kylän suosituimpia paikkoja ovat sillankorva jonne turistit leiriytyvät hilla retkillän.
Paikallisen väestön elinkeinorakenteessa on keskeisenä poronhoito, ja kalastus sekä marjastus. johon liittyy myös sopivien porokoirien jalostus.


title: Värriö

text: Värriön nimi tuli tunnetuksi Suomen itsenäisyyden alkuvuosina, kun helmikuussa 1922 Itä-Karjalasta saapui entisiä suomalaisia punakaartilaisia ja julisti vallankumouksen alkaneeksi Kemi Oy:n Värriön suursavotalla. Tapahtumaa nimitetään läskikapinaksi. Tapahtumaa kesti vain viisi päivää, ja maahan tulleet entiset punakaartilaiset palasivat takaisin Itä-Karjalaan.


title: Karjalaisenniemi

text: Karjalaisenniemi on kylä Posiolla, noin 15 km itäänpäin Maaninkavaarasta. Liikenne Posion keskustaajamasta Kemijärven ja Sallan suuntiin ohjautuu pääosin Karjalaisenniemen kautta. Kylä sijaitsee Suolijärvien ja Soudunjärven rannalla.


title: Karjalaisenniemi

text: Kylässä on toiminut peruskoulu. Siellä on myös Lampelan saha.


title: Prohairesis

text: Prohairesis tai "proairesis" (; harkitseva valinta, harkittu halu, tahto) on stoalaisen filosofian keskeisiä käsitteitä. Se tarkoittaa rationaalista kykyä hyväksyä tai hylätä ulkoisia vaikutelmia. Käsitteellä on keskeinen merkitys stoalaisen etiikan kannalta: olemme moraalisesti vastuussa ainoastaan niistä asioista, jotka ovat meidän vallassamme, ja stoalaisuuden mukaan ainoa asia, joka on meidän vallassamme, on oma "prohairesiksemme".


title: Prohairesis

text: Filosofisena terminä "prohairesis" on peräisin Aristoteleen teoksesta "Nikomakhoksen etiikka". Hänellä se tarkoitti valintaa, joka on ”vallassamme oleviin asioihin kohdistuva harkittu halu”. Stoalaisuuteen termin toi Epiktetos. Hänelle se oli niin keskeinen, että termit "prohairesis", "prohaireettinen" ja "aprohaireettinen" esiintyvät hänen teoksissaan "Keskusteluja" ja "Käsikirja" lähes 170 kertaa.


title: Prohairesis

text: Sana "prohairesis" (, "pro", ”ennen” + , "hairesis", ”valinta”) tarkoittaa kirjaimellisesti ”esivalintaa” tai ”valintaa ennen valintaa”. Termin stoalaiseen merkitykseen sisältyy kuitenkin ajatus ”sielunkyvystä”, kuten sellaisesta valinnan kyvystä, joka on tyypillinen juuri ihmiselle — ei pelkästään jostakin teosta, kuten valitsemisesta tai esivalitsemisesta.


title: Prohairesis

text: "Prohairesis" voidaan tulkita esimerkiksi moraaliseksi tarkoitukseksi, valinnaksi tai tahdoksi. Muita kreikan kielen sanaan sisältyviä merkityksiä ovat muun muassa käytös, johdattaminen, menettelytapa, luonne, maine, hyvä tahto ja ilmaistu mielipide. Epiktetos-suomennoksissa "prohairesis" on käännetty muun muassa ”henkiseksi olemukseksi”, ”henkisen olemuksen säilyttämiseksi” ja ”sieluksi”.


title: Prohairesis

text: Epiktetos määrittelee "prohairesiksen" olevan:


title: Prohairesis

text: Epiktetokselle "prohairesis" on keskeinen ihmistä määrittävä kyky: sen käyttäminen on ihmiselämän ylin muoto ja tarkoitus. Epiktetoksen mukaan ”me olemme "prohairesiksemme"”:


title: Prohairesis

text: "Prohairesis" erottaa toimijat toisistaan; esimerkiksi järjelliset ihmiset eläimistä:


title: Prohairesis

text: Kykynä "prohairesis" on sellainen, ettei edes Zeus pysty käskemään sitä. Epiktetoksen mukaan "prohairesis" on täydessä toiminnassa silloin kun me haluamme tai torjumme jotain, koemme jonkun houkuttavan meitä tai ajavan meitä pois, tai hyväksymme tai vastustamme jotakin. "Prohairesis" voi ottaa kaksi muotoa suhteessa "dihairesikseen", asioiden jakamiseen ja erotteluun: se voi olla joko "dihairesiksen" mukainen tai sen vastainen.


title: Prohairesis

text: Epiktetoksen mukaan mitään ei voida pitää hyvänä tai pahana, paitsi niitä asioita, jotka ovat omassa hallinnassamme. Ainoa todella hallinnassamme oleva asia on oma vapaa tahtomme, "prohairesis", joka valitsee sen, miten arvioimme vaikutelmiamme.


title: Prohairesis

text: Jos joku esimerkiksi sanoo jotain arvostelevaa, se ei ole arvostelun kohteelle pahaa. Samoin, jos joku kiittää jotakuta, se ei ole kiitoksen kohteelle hyvää. Tämä johtuu siitä, että tällaiset asiat ovat ulkoisia kohteen kannalta, eivätkä hänen hallintavallassaan. Valinnan vapautta käyttämällä on mahdollista säilyttää mielenmaltti arvostelun ja kiitoksen edessä. Tällainen mielenmaltin säilyttäminen on moraalisesti hyvä asia, eli hyve.


title: Prohairesis

text: Kun joku puolestaan hermostuu arvostelusta tai haltioituu kiitoksesta, tämä on moraalisesti paha asia eli pahe, koska tällainen henkilö on erehtynyt arvostelmissaan pitämällä hänen hallintavaltansa ulkopuolella olevia asiota, kuten arvostelua ja kiitosta, jonkin arvoisina asioina (eli pahana tai hyvänä). Seurauksena tällainen henkilö antaa oman elämänsä hallinnan muiden käsiin.


title: Prohairesis

text: Epiktetokselle "prohairesiksen" merkitys on siinä, että sen avulla ihmisille on mahdollista valita rationaalisesti, kuinka he haluavat suhtautua erilaisiin vaikutelmiin:


title: Hermanni Vidman

text: Hermanni Vidman on suomalainen jääkiekkovalmentaja ja uransa lopettanut jääkiekkohyökkääjä, joka toimii Mestiksessä pelaavan TuTo Hockeyn sekä Viron maajoukkueen apuvalmentajana. Vidman on Turun Palloseuran kasvatti. Hän kuului TPS:n A-nuorten SM-liigassa tuhoja tehneeseen Happo-Viinanen-Vidman kentälliseen. Vidman ei kuitenkaan mahtunut kotikaupunkinsa edustusjoukkueeseen ja lähti pelaamaan Mestistä Vaasan Sportiin. Vaasasta hän siirtyi Rauman Lukkoon yhdessä Viinasen kanssa kehittymään. Vidmanin ura ei kuitenkaan lähtenyt nousuun SM-liigassa, vaan hän pelasi loppu-uransa Norjan, Tanskan ja Ranskan pääsarjoissa. Hän lopetti pelaajauransa keväällä 2010 ja siirtyi valmentamaan TPS:n junioreita.


title: Teräshermo

text: Teräshermo ("Breakout") on vuonna 1975 ensi-iltansa saanut toimintaelokuva, jonka pääosaa esittää Charles Bronson.


title: Teräshermo

text: Liikemies Harris Wagner (Huston) on lavastanut poikansa Jayn (Duvall) syylliseksi murhaan, jotta tämä ei olisi hänen likaisen liiketoimintansa tiellä. Nyt Jay viruu kolkossa tyrmässä Meksikossa. Epäonnistuneen pakoyrityksen jälkeen hänen vaimonsa (Ireland) palkkaa teksasilaiset helikopterilentäjät Nick Coltonin (Bronson) ja Hawk Hawkinsin (Quaid) pelastamaan miehensä.


title: Teräshermo

text: "Video-oppaassa" vuodelta 1994 Bello Romano kutsuu elokuvaa väkivaltaiseksi, mustan huumorin sävyttämäksi toimintapätkäksi, jonka rutinoidut tähdet pelastavat. Hän antaa "Teräshermolle" kolme tähteä viidestä, mikä vastaa sanallista arviota ”hyvä”.


title: Hannes Närhi

text: Hannes Närhi (8. heinäkuuta 1893 Kuopio – 3. helmikuuta 1943 Turku) oli suomalainen näyttelijä ja lavastaja.


title: Hannes Närhi

text: Närhen vanhemmat olivat kanavankaitsija Taavetti Närhi ja Amanda Torpström. Närhi kävi neljä luokkaa lyseota ja oli sitten merillä ja työskenteli kirjaltajana. Hän oli näyttelijä-lavastajana Tampereen teatterissa vuosina 1917–1920 ja Turun Teatterissa 1920–1943. Hän toimi myös Turun teatterin näyttämön koristemaalarina 1923–1943.


title: Hannes Närhi

text: Närhi esiintyi myös elokuvissa. Tunnetuin hänen elokuvarooleistaan oli miespääosa Nyrki Tapiovaaran ohjaamassa elokuvassa "Juha" (1937). Hän esitti myös Kaapon roolia Jalmari Lahdensuon elokuvassa "Pohjalaisia" (1925), Kröönperin roolia Kalle Kaarnan elokuvassa "Miekan terällä" (1928) ja lappalaista Jantukka-tietäjää Teuvo Puron elokuvassa "Noidan kirot" (1927). Närhi teki itsemurhan 49 vuoden ikäisenä.


title: Pentti Piri

text: Pentti Piri (k. tammikuussa 1597) oli talonpoika Lapualta ja yksi nuijasodan kapinapäälliköistä. Hänen vanhempansa olivat Tynius Heikinpoika Piri ja Anna Heikintytär. Vuonna 1582 Piri siirtyi asumaan Vuohisluoma-nimiseen paikkaan (nykyiseen Alahärmään), jossa viljeli maatilaa. Vuonna 1593 häntä oli käräjillä rangaistu rauhanrikoksesta. 1596 hän oli mukana talonpoikien valitusretkellä Ruotsissa. He valittivat Kaarle-herttualle Klaus Flemingin joukkojen linnaleirirasituksesta. Anders Wargelin merkitsi 1700-luvulla muistiin, että Piri johti talonpoikia nuijasodassa Jaakko Ilkan ja Yrjö Kontsaan ohella, ja nosti Isokyrön ja Ilmajoen kapinaan. Piri joutui nuijasodan lopussa vangiksi. Hänet mestattiin toisten nuijapäälliköiden ohella Kyrön Kontsaansaaressa alkuvuodesta 1597.


title: Otto Närhi

text: Otto Närhi (28. helmikuuta 1864 Rautalampi – 7. toukokuuta 1904) oli suomalainen näyttelijä.


title: Otto Närhi

text: Närhen vanhemmat olivat Juho ja Eeva Närhi. Hän oli soittajana Kuopion pataljoonassa 1882–1884 ja sen jälkeen näyttelijänä Aspegrenin suomalaisessa kansanteatterissa 1884–1892 sekä Suomalaisessa teatterissa 1892–1904.


title: Otto Närhi

text: Otto Närhen tunnetuin rooli oli Caliban William Shakespearen Myrsky-näytelmässä.


title: Pentti Pouttu

text: Pentti Pouttu (k. 1597) oli Kaarlelan pitäjästä kotoisin ollut pohjalainen talonpoika. Hän oli Jaakko Ilkan ohella yksi nuijasodaksi kutsutun talonpoikaiskapinan johtajia vuonna 1596.


title: Pentti Pouttu

text: Poutun syntymäaikaa ei tiedetä, mutta hänen on kuollessaan arveltu olleen noin 50–60-vuotias. Vuonna 1567 hän sai haltuunsa Kaarlelassa sijainneen Pouttulan talon, johon hän oli aikaisemmin tullut vävyksi. Pouttu tunnettiin paikallisten talonpoikien johtomiehenä, joka osallistui 1570-luvulla Ruotsiin suuntautuneille valitusmatkoille, joita tehtiin muun muassa Kaarle-herttuan luokse. Hän toimi myös veronkantomiehenä. Vuonna 1593 Pouttu järjesti Pohjanmaalla pienimuotoisen talonpoikaiskapinan, jonka johdosta hän joutui vangituksi Oulun linnaan. Jaakko Ilkan vuonna 1595 johtamasta ensimmäisestä kansannoususta Pouttu kuitenkin vielä pysyi erossa ja oli vuotta myöhemmin jälleen valitusmatkalla Ruotsissa.


title: Pentti Pouttu

text: Marraskuussa 1596 Pouttu liittyi Jaakko Ilkan johtamiin kapinoiviin talonpoikiin, jotka olivat kokoontuneet Kyrön pitäjään (nyk. Isokyrö) Pohjanmaalle. Hänet valittiin johtamaan Ylistaron pitäjän talonpojista koostunutta n. 200 miehen joukkoa, jonka piti marssia Pohjanmaan rantatietä pitkin Ala-Satakuntaan ja sieltä edelleen Turkuun. Ulvilassa heidän oli tarkoitus saada valtakunnanmarski Klaus Flemingiä vastustanut ja talonpoikien keskuudessa hyvässä maineessa ollut aatelinen sotapäällikkö Axel Kurck liittymään kapinallisiin. Alun perin sotajoukon komentajaksi valittiin Lapuan nimismies Martti Tuomaala, mutta Pouttu koki itsensä syjäytetyksi ja vaati päästä johtamaan Ala-Satakuntaan suuntautuvaa retkeä. Hän vetosi siihen, että oli Tuomaalaa kauemmin vastustanut linnaleirejä, joiden talonpojille aiheuttama rasitus oli kapinan syynä. Pouttu oli valittanut linnaleireistä jo parinkymmenen vuoden ajan.


title: Pentti Pouttu

text: Pouttu ja Kurck kohtasivat toisensa 20. joulukuuta 1596 ilmeisesti Anolan kartanossa, mutta Axel Kurck pysyi kuitenkin uskollisena kuningas Sigismundille ja komensi oman ratsuväkensä kapinoivien talonpoikien kimppuun. Ulvilan taisteluna tunnetun välikohtauksen jälkeen nuijamiesten sotajoukko hajosi ja Pouttu vangittiin. Hänet kuljetettiin Turun linnaan, jossa hän kuoli vankeudessa "syöpäläisten vaivaamana" vuonna 1597.


title: Perttu Palo

text: Perttu Palo (s. Isokyrössä, k. 1608 jälkeen) oli pohjanmaalainen talonpoika ja nuijapäällikkö nuijasodassa.


title: Perttu Palo

text: Palon isän nimen tiedetään olleen Lauri, Perttu Laurinpojan mainitaan olleen varsin varakas talonpoika Isokyrön Palon kylässä 1558. 1590-luvulla hän oli neljännesmies, joka kantoi linnaleiriveroa ratsu- ja jalkamiehiä varten. Joissakin lähteissä Palon kerrotaan olleen mukana talonpoikien Ruotsin lähetystöissä ja toimineen sitten 1596 hämäläisten talonpoikien nostattajana kapinaan. Palo oli nuijasoturien lipunkantaja ja otti osaa Nokian taisteluun. Tämän jälkeen hän pakeni Pohjois-Pohjanmaalle ja otti osaa uuden talonpoikaiskapinan järjestelyyn ja Pohjanmaan voudin Abraham Melkiorinpojan kiinniottoon Kokkolan Tarharannassa tammikuussa 1597 Hannu Krankan kanssa. Klaus Flemingin joukot vangitsivat hänet seuraavassa kuussa Santavuoren taistelussa, jonka jälkeen hänet vietiin vankeuteen Turun linnaan. Vankeudesta hän vapautui syksyllä, kun Kaarle-herttua sai linnan haltuunsa.


title: Martti Tuomaala

text: Martti Vilpunpoika Tuomaala (s. 1560 Lapua, k. 1625 Lapua) oli Lapuan ensimmäinen nimismies ja nuijapäällikkö nuijasodassa.


title: Martti Tuomaala

text: Tuomaalan isä oli talollinen Vilppu Erkinpoika Tuomaala, joka tuli noin vuonna 1580 vauraan Lapuan Alakylässä sijainneen talon isännäksi. Tuomaala itse lienee ollut isäntä jo seuraavalla vuosikymmenellä, jonka alussa vuonna 1591 hänestä tuli Lapuan nimismies. Hän toimi myös veronkantajana ja neljännesmiehenä.


title: Martti Tuomaala

text: Tuomaala vastusti linnaleirirasitusta ja osallistui talonpoikien valitusmatkaan Kaarle-herttuan luokse Ruotsiin vuonna 1596. Nuijasodassa hän toimi yhtenä kapinan johtajista Jaakko Ilkan ja Pentti Poutun ohella. Hän otti osaa Nokian ja Santavuoren (1597) taisteluihin. Jälkimmäisessä hänet otettiin kiinni ja vietiin Turun linnaan Klaus Flemingin vankina. Vankeudesta päästyään hän jatkoi entistä tointaan Lapuan nimismiehenä kuolemaansa saakka.


title: International Space University

text: International Space University on muutaman yhdysvaltalaisen insinörin vuonna 1987 perustama yksityinen yliopisto, joka on monikansallisten, eri maissa pidettävien kesäkurssien kautta saavuttanut avaruutekniikan alalla tunnetun aseman. Nykyisin sillä on pysyvä kampus Strasbourgissa Ranskassa, jossa voi hankkia maisterintutkinnon avaruustekniikan johtamistaidossa. Valmistuneita on 20 vuodessa ollut 2400. Opettajakunta on ollut tuntiopettajia, eläkkeellä olevia avaruusalan insinöörejä. Yliopiston kansleri on ESAn pääjohtaja Jean-Jacques Dordain.


title: Yrjö Kontsas

text: Yrjö Kontsas (k. 1597 Isokyrö) oli talonpoika, neljännesmies ja nuijamiesten johtajia nuijasodassa Jaakko Ilkan ja Pentti Poutun ohella.


title: Yrjö Kontsas

text: Kontsaan isä oli Sipi eli Sigfrid Kontsas. Hän toimi noin vuodesta 1588 talollisena Isossakyrössä, samoin kuin neljännesmiehenä. Kontsas oli mukana pohjalaisten lähetystössä, joka heinäkuussa 1596 kävi Kaarle-herttuan luona valittamassa ratsumiesten käytöstä ja sai tältä suojakirjan. Kun lähetystö kokoontui Kontsaan luona 25. marraskuuta samana vuonna, huovit vangitsivat heidät kaikki, mutta talonpojat vapauttivat joukon väkivalloin seuraavana yönä. Kontsaasta tuli kyröläisten päällikkö nuijasodassa ja Jaakko Ilkan lähin mies. Hän otti osaa Nokian taisteluun, jonka jälkeen pakeni muiden kapinajohtajien kanssa Pohjanmaalle. Abraham Melkiorinpoika Klaus Flemingin joukosta vangitsi siellä Kontsaksen ja perimätiedon mukaan hänet mestattiin Jaakko Ilkan kanssa Isonkyrön Kontsaansaaressa.


title: Yrjö Kontsas

text: Yrjö Kontsaan puumerkki on kuvattuna Ilmajoen vaakunassa.


title: Nokian taistelu

text: Nokian taistelu käytiin joulukuun lopussa 1596 silloisessa Pirkkalan pitäjässä osana Nuijasotaa. Vastakkain olivat Klaus Flemingin johtamat huovit ja nihdit sekä Jaakko Ilkan, Martti Tuomaalan ja Yrjö Kontsaan johtama noin 1000 miehen osasto. Flemingin 2500 miehen joukolla oli taistelussa yksi tykki. Taistelussa talonpojat puolustautuivat Nokian Kalmaanmäellä murroslinjan takana Flemingin hyökkäyksiltä nuijapäälliköiden majaillessa Viikin kartanossa. Kartanohuoneeseen, jossa päälliköt olivat, osui tykinkuula. Taistelu ei vaatinut paljoa kaatuneita, mutta nuijasoturien lähdettyä pakosalle Flemingin joukot saivat kiinni ja surmasivat kymmeniä, ehkä jopa satoja taistelukentältä paenneita talonpoikia. Ilkka lähimpine miehineen pakeni Pohjanmaalle, jossa heidät mestattiin alkuvuodesta 1597.


title: Simo Kaario

text: Simo Kaario (sukunimi aik. Flinck; 11. tammikuuta 1876 Helsinki – 1. toukokuuta 1944 Tampere) oli suomalainen näyttelijä.


title: Simo Kaario

text: Kaarion äiti oli Maria Flinck. Kaario toimi aluksi kirjaltajana, mekaanikkona ja kaupan alalla. Suomalaiseen teatteriin hän tuli lavastajaksi, siirtyen sieltä näyttelijäksi Helsingin Työväenteatteriiin 1902. Suomelaisessa Maaseututeatterissa hän näytteli 1904–1906, Kansan näyttämöllä 1913–1914 sekä Tampereen teatterissa 1907–1913 ja uudelleen vuodesta 1914 alkaen. Kaario toimi myös ohjaajana ja näyttämömaalarina.


title: Simo Kaario

text: Näyttämöopintoja hän suoritti Skandinaviassa, Pariisissa, Berliinissä ja Wienissä. Häntä pidettiin lahjakkaana luonnenäyttelijänä. Hän esiintyi sekä komedioissa että tragedioissa, yhteensä noin 350 roolissa. Niihin kuuluivat muun muassa Josef Julius Wecksellin näytelmän "Daniel Hjort" samanniminen päähenkilö, "Elämä on unelma" -näytelmän Sigismund, Don Carloksen Filip II, Nummisuutareiden Sepeteus, "Regina von Emmeritz" -näytelmän Larsson sekä Fedjan rooli näytelmässä "Elävä ruumis".


title: Simo Kaario

text: Kaario esiintyi myös elokuvissa. Hän esitti Harrin isäntää Jalmari Lahdensuon elokuvassa Pohjalaisia (1925), kartanonomistaja Maurilaa Uuno Eskolan elokuvassa Lumisten metsien mies (1928) ja tiedemiestä Nyrki Tapiovaaran elokuvassa Herra Lahtinen lähtee lipettiin (1939).


title: Simo Kaario

text: Kaario oli naimisissa vuodesta 1904 näyttelijä Helvi Lindströmin (k. 1958) kanssa.


title: Phil Gordon

text: Philip "Phil" Stewart Gordon (s. 6. heinäkuuta 1970) on yhdysvaltalainen pokeriammattilainen, pokerikirjailija ja tv- ja radiokommentaattori. Gordon on Full Tilt Pokerin, yhden suurimmista nettipokerihuoneista, perustajia ja sen ammattilaisryhmän (Team Full Tiltin) jäsen.


title: Phil Gordon

text: Gordon varttui Atlantan lähiöalueella Stone Mountainilla Georgiassa. Gordon aloitti 15-vuotiaana opiskelun Georgia Institute of Technologyssa voitettuaan National Merit Scholarship Finalist -stipendin. Gordon suoritti tutkintonsa tietojenkäsittelystä ja aloitti työskentelyn Pohjois-Kaliforniassa Lockheed Missilesissa ja Space Companyssa. Tämän jälkeen hän meni töihin Netsys Technologiesiin. Netsys myytiin Ciscolle 95 miljoonalla dollarilla. Kaupan jälkeen Gordon lähti kiertämään maailmaa viideksi vuodeksi vieraillen yli 50 maassa ja viidellä mantereella.


title: Phil Gordon

text:
2000-luvun alussa Gordon alkoi menestyä pokeriturnauspelaajana ja saavutti neljännen tilan World Series of Pokerin pääturnauksessa vuonna 2001 ansaiten 399 610 dollaria. Seuraavana vuonna hän selviytyi kahden WSOP-turnauksen finaalipöytään. Vuonna 2004 Gordon voitti World Poker Tourin Bay 101 Shooting Stars -osakilpailun ansaiten 360 000 dollaria. Marraskuussa 2006 hän oli Red Rock Casino Resortissa Las Vegasissa pelatun FullTiltPoker.Net Championshipin ykkönen.
Tammikuussa 2009 Gordonin pokeriuran turnausansiot ylittivät 1,9 miljoonaa dollaria.


title: Phil Gordon

text: Vuosina 2003–2006 Gordon toimi "Celebrity Poker Showdown" -ohjelman kommentaattorina. Hän on ollut myös kommentaattorina ESPN:n WSOP-lähetyksissä ja toiminut "The Poker Edge"-radioshown isäntänä yhdessä Andrew Feldmanin kanssa. Gordon on myös pelannut television pokeriohjelmassa "Poker After Dark". Gordon on kirjoittanut kolme suosittua pokerikirjaa, joista kaksi on suomennettu.


title: Jacopo Brancati

text: Jacopo Brancati on vuonna 1966 Italiassa syntynyt ammattivalokuvaaja ja toimittaja. Ranskassa vuodesta 1992 asunut Brancati käyttää valokuvausta pääasiassa merelliseen kulttuuriperintöön suuntautuneen tutkimuksensa apuvälineenä. Hän on toteuttanut yhteistyössä eurooppalaisten merimuseoiden (Museo del Mare, Genova; Musée Portuaire, Dunkerque; Suomen merimuseo, Kotka) kanssa hankkeita, joissa tarkastellaan merenkävijöiden toimintaa erilaisista historiallisista ja maantieteellisistä näkökulmista. Brancati teki vuonna 2008 Merikeskus Vellamoon avatun valokuvanäyttelyn "Jäinen matka Suomeen" (Winter Voyage to Finland), jonka pääosassa ovat suomalaiset luotsit. Näyttely toteutettiin yhteistyössä Suomen merimuseon ja Luotsausliikelaitos Finnpilotin kanssa ja siitä tehtiin näyttelyjulkaisu. Vuonna 2014 avautui Brancatin Suomenlinnan telakkaa esittelevä valokuvanäyttely "Viaporin telakka - silta tulevaisuuteen" (Viapori Dockyard - a bridge to the future) joka oli esillä Merikeskus Vellamossa. Jacopo Brancatin valokuvaustyön tuloksena syntyi näyttelyn lisäksi myös julkaisu "Viapori Dockyard - a bridge to the future." Julkaisun teksteistä vastaa Sonia Olcese.


title: Jacopo Brancati

text: Vuodesta 2004 Jacopo Brancati on toiminut Infine Arts -yrityksensä kautta.


title: Maailma vailla loppua

text: Maailma vailla loppua ("World Without End") on Ken Follettin kirjoittama historiallinen romaani, joka on epäsuorasti jatkoa Taivaan pilarit -kirjalle. Kirja sijoittuu 1300-luvulle Englantiin ruton ja satavuotisen sodan aikoihin. Edellisosan tapaan kirjassa seurataan useiden eri henkilöiden elämää, heidän kasvamistaan ja kohtaloitaan. Aivan kuten Taivaan pilareissakin, kirjan tapahtumat sijoittuvat Kingsbridgen kaupunkiin ja sitä hallinnoivaan prioriluostariin.


title: Maailma vailla loppua

text: Kirjasta on julkaistu myös vuonna 2012 kahdeksanosainen television minisarja.


title: Maailma vailla loppua

text: Kirja alkaa vuodesta 1327, jolloin neljä lasta, Merthin, Caris, Ralph ja Gwenda, menevät pyhäinmiestenpäivänä metsään ampumaan jousella. He joutuvat todistamaan taistelun ja kaksi tappoa, kun paikalle tulee ritari, jota jahtaa kaksi asemiestä. Ritari tappaa asemiehet ja kaivaa Merthinin kanssa kuopan kirjeelle. Ritari pakottaa Merthinin vaikenemaan asiasta, ja jos ritari kuolisi niin Merthinin pitäisi antaa kirje jollekin papille. Ritari menee luostariin munkiksi tämän jälkeen.


title: Maailma vailla loppua

text:
Kymmenen vuotta myöhemmin Caris ja Merthin seurustelevat. Merthin on rakentajan oppipoika ja Caris rikkaan villakauppiaan ja oltermannin tytär. Ralph toimii jaarlin aseenkantajana.
Eräänä päivänä Kingsbridgen silta romahtaa tappaen paljon kyläläisiä mukaan lukien priori Anthonyn. Anthony on vanhoillinen ja ajattelee, että kaupunki on luostaria varten olemassa. Hän kiistelee usein pitäjänkillan kanssa taloudellisista seikoista.


title: Maailma vailla loppua

text: Merthinin veli Ralph saa Jaarlin pelastamisesta palkkioksi kylän. Kylä on sama jossa Gwenda asuu miehensä Wulfricin kanssa. Ralph raiskaa Annet-nimisen tytön ja kyläläiset vievät asian käräjille. Käräjillä Ralph tuomitaan hirtettäväksi, mutta tämä karkaa jaarlinsa avulla ja muuttaa metsään lainsuojattomaksi ja alkaa ryöstää talonpoikia. Hän jää kuitenkin kiinni, mutta kuninkaalta tulee armahduskirje jossa Ralph komennetaan Ranskaan taistelemaan satavuotisessa sodassa. Siellä hän pelastaa kuninkaan pojan ja hänet ylennetään lordiksi. Ralph menee avioon 15-vuotiaan tytön kanssa, jotta voisi jatkaa sukuaan. Sen jälkeen kun Tilly-niminen tyttö on synnyttänyt Ralphille pojan, hän tappaa tytön.